Умра сафари бўйича брифинг бўлиб ўтди – oliymahad.uz\nМуҳтарам Президентимиз ташаббуслари билан барча соҳалар қатори, диний-маърифий жабҳада ҳам кенг кўламли ислоҳотлар амалга оширилмоқда. Юртимиз мўмин-мусулмонлари ўз ибодатлари, диний маросимларини эмин-эркин адо этаяптилар. Ҳар йили минглаб юртдошларимиз Ҳаж ва Умра ибодатларини адо этиб келмоқдалар.\nИстиқлолгача саноқли кишилар муборак зиёратларга бориш бахтига муяссар бўлган бўлса, мустақиллик йилларида минглаб фуқароларимиз ушбу бахтга муваффақ бўлмоқдалар.\nҲозирда Ҳаж ва Умра зиёратларининг ташкилий ишлари Ўзбекистон Республикаси Вазирлар Маҳкамасининг 2017 йил 7 июнь кунидаги 364-сонли “Ҳаж” ва “Умра” тадбирларини ташкил этиш ва ўтказишни янада такомиллаштириш чора-тадбирлари тўғрисида”ги Қарори асосида тизимли равишда амалга ошириб келинмоқда.\nДастлаб, юртимиз фуқароларининг муқаддас зиёратга бўлган эҳтиёжларини тўлақонли қондириш мақсадида муҳтарам Президентимиз Шавкат Миромоновичнинг ташаббуслари билан Жамоатчилик кенгаши қарори асосида Умра сафарига борувчи зиёратчиларнинг сонини белгилаш бўйича (квота) чекловлар олиб ташланганини эслаб ўтиш ўринли бўлади.\nМаълумот учун сўнгги йилларда умра зиёратига бораётганларнинг сони 10 000 нафардан ошмаган эди. Авваллари фуқароларимиз умра сафарига бориш учун йиллаб навбат кутишар, бошқа йўллар билан бориш имкониятларини қидиришар эди. Эндиликда, ортиқча оворагарчилик ва югур-югурларга барҳам берилди.\nШу ўринда 2019 йил умра мавсуми учун сарф-харажатлар сметаси лойиҳаси ишлаб чиқилди ва ҳар бир зиёратчидан олинадиган маблағ ўтган мавсумда умра сафари учун тўланадиган маблағ миқдоридан арзонлаштирилди. Яъни 11 600 000 сўмдан 11 450 000 сўмга туширилди.\nЯна бир масалага эътиборингизни қаратмоқчимиз.\nЖорий йил сентябрь ойидан бошлаб САП ҳаж ва умра ишлари вазирлиги томонидан ҳар бир зиёратчи учун қўшимча 132 АҚШ доллари миқдорида маблағ жорий этилмоқда. Юқоридаги харажатлар сметасига ушбу маблағ киритилмаган. Келишувга кўра, мазкур қўшимча маблағ умра зиёрати учун жорий йил ноябрь ойидан бошлаб тузиладиган кейинги шартномада қўшилиши белгилаб олинди.\nСаудия Арабистони Подшоҳлиги ҳукумати томонидан ҳаж ва умра соҳасида чет эл зиёратчиларига қулай шарт-шароитлар яратиш мақсадида кенг қамровли ислоҳотлар олиб борилиб, зиёратчиларга хизмат кўрсатишнинг янги тизими яъни электрон платформа жорий қилинган.\nЯнги тизим тўлиқ ишга туширилмаганлиги сабабли\n20 кун САПга кириш визаси фаолияти тўхтаб қолган. Шу йилнинг 25 сентябрь кунидан бошлаб электрон платформа орқали дастлаб кичик гуруҳли (5-25 нафар) умра зиёратчиларига “В2С” турдаги кириш визалари расмийлаштириш бошланган.\nЛекин, умра зиёратига келиши режалаштирилаётган ҳукуматлараро келишув асосидаги катта гуруҳларга эса мазкур порталнинг тўлиқ ишга туширилмаганлиги сабабли “В2В” турдаги виза бериш тизими ҳозиргача ишга тушмаганлиги ҳақида расмий билдирилди. Ушбу турдаги кириш визасини расмийлаштириш бўйича Ўзбекистон ҳукумати томонидан барча амалий ишлар амалга оширилиб, жараён шай ҳолга келтирилган. САПдаги ҳамкорлар томонидан ўзбекистонлик зиёратчиларни кутиб олиш ишлари ниҳоясига етган. Барча шарт-шароитлар ҳозирлаб қўйилган.\nЭслатиб ўтамиз, ижтимоий тармоқлар ва ОАВда фуқароларимиз томонидан берилаётган турли саволларга жавоб тариқасида, юқорида зикр этилган кириш визаси билан боғлиқ масалалар тез орада ҳал этилгандан сўнг, умра сафарига отланган биринчи гуруҳ зиёратчиларимизнинг Саудия Арабистонига жўнаб кетиш куни Дин ишлари бўйича қўмитанинг расмий веб-сайти орқали эълон қилинади.\nМаълумот учун, ҳар бир зиёратчи учун тўланадиган маблағ ичига:\nУмра қўлланмаси (китоби), бейжик, қўл тасмаси, вакцина, замонавий транспорт ҳамда бошқа зиёрат хизматлари киритилган.\nЭътиборли жиҳати, сўнгги 2-3 йил ичида Муҳтарам Президентимиз ташаббуслари билан Ҳаж ва Умра сафарига борадиган фуқароларимиз учун яратиладиган шарт-шароит ва хизматларга алоҳида эътибор қаратилди ҳамда сезиларли ютуқларга эришилди. Жумладан, ўтган йилдан буён зиёратчиларимизга Мадина шаҳрида “Масжидун Набавий”дан 50 метр узоқликда жойлашган 5 юлдузли “Пулман Зам-зам”, Макка шаҳрида эса “Масжидул ҳарам”дан 600-650 метр узоқликдаги 4 юлдузли “Аброж ал-Кисва” меҳмонхонаси хизмат кўрсатмоқда.\nЗиёратчиларимиз учун меҳмонхоналарда юқори даражадаги сервис йўлга қўйилиб, 24 соат давомида бепул тиббий хизмат кўрсатиш пунктлари жорий этилди.\nШу ўринда, Умра сафари давомида зиёратчиларимизга хизмат кўрсатиш, уларнинг ибодатлари мукаммал бўлиши учун билимли, тажрибали гуруҳ раҳбарлари саралаб олинганини ҳам алоҳида қайд этиш лозим.\nЎз навбатида, тайёргарлик ва ташкилий ишларни ўз вақтида, тизимли ва тартибли амалга ошириш учун Макка шаҳрида 3 нафар ва Мадинада 2 нафар жами 5 нафар ишчи гуруҳи хизмат кўрсатишини маълум қиламиз.\nМаълумот учун, Умра зиёрати 10 кунни ташкил этиб, юртдошларимиз 3 кун Мадинаи мунаввара, 7 кун Маккаи мукаррама шаҳрида бўладилар.\nУмра сафари давомида зиёратчиларга ўзбекистонлик\n5 нафар ишчи гуруҳи, 200 нафар гуруҳ раҳбари (элликбоши) ва 47 нафар шифокор хизмат кўрсатади.\nУмра сафарига отланаётган юртдошларимизнинг сафарлари бехатар, амаллари мақбул, эсон-омон, соғ-саломат оила аъзолари бағрига қайтиб келишларини Яратгандан сўраб қоламиз.\n1020800cookie-checkУмра сафари бўйича брифинг бўлиб ўтдиno\nОлдингиШамсул Аимма Сарахсий раҳимаҳуллоҳКейингиЎзбекистон Республикаси олий таълим тизимини 2030 йилгача ривожлантириш концепциясини тасдиқлаш тўғрисида


ZiyoNET › Иқтидорли ёшлар › Раджабов Озодбек Аминбоевич\nФ.И.О: Раджабов Озодбек Аминбоевич\nТуғилган йили, куни ва жойи: 01-09-1994, Хазорасп тумани, Хоразм вилояти\n2001-2010 -Ҳазорасп туманидаги 1-сон айрим фанлар чуқур ўрганиладиган ихтисослашган мактаби.\n2010-2013 - Урганч шаҳар, УрДУ қошидаги 2-сон академик лицей .\n2013-ҳозиргача - Ал-Хоразмий номидаги Урганч давлат университети.\n2013-ҳозиргача - Ал-Хоразмий номидаги Урганч давлат университети\nФаолият йўналиши: Тарих\nЎзбекистон Республикаси Олий ва ўрта-махсус таълим вазирлиги ҳайъатининг 2016 йил 29 октябрдаги 3\_10 буйруғига биноан “Ижтимоий –гуманитар ва ижтимоий фанлар таълим йўналиши бўйича Ўзбекистон Республикаси Президенти давлат стипендияси соҳиби\nҚирқдан ортиқ илмий мақолалари ва битта монографияси эълон қилинган.\nРаджабов Озодбек Аминбоевич Урганч давлат университетининг тарих факультети тарих таълими йўналиши 4-босқич талабаси. Дарсдан бўш пайтларида форс ва инглиз тилини ўрганмоқда. Ҳозирги кунда “Мустақиллик йилларида Ўзбекистон Республикасида Ёшларга оид давлат сиёсатининг амалга оширилиши ва тарихи” мавзусида илмий ишимни олиб бормоқда.


«Мен тизимга ишонмайман» — президент - XABAR.INFO\n«Мен тизимга ишонмайман» — президент\nПрезидент видеоселекторда «Ўзсаноатқурилишбанк» ходимларидан бири катта миқдордаги талон-тарожда айбланиб, ҳибсга олинганини маълум қилди. Ҳар бир банк раҳбарига «нимада айбланаётганини кўриш, фарзандаларини кўз олдиги келтириши учун» суд жараёнида иштирок этиш таклиф қилинди. «Мен Мамаризо Нурмуратовга ишонаман, лекин унинг тизимига ишонмайман», — деди президент.\nЎзбекистон президенти Шавкат Мирзиёев жума кунги маҳаллий саноатни ривожлантиришга бағишланган видеоселектор йиғилишида банк соҳасидаги коррупция масалаларига тўхталди, деб хабар бермоқда «Газета.uz».\nДавлат раҳбарининг сўзларига кўра, «Ўзсаноатқурилишбанк» ходимларидан бири катта миқдордаги талон-тарожда айбланиб, ҳибсга олинган. Президент ҳар бир банк раҳбарига «нимада айбланаётганини кўриш, фарзандларини кўз олдига келтириши учун» суд жараёнида иштирок этишни таклиф қилди.\n«Мен Мамаризо Нурмуратовга [Марказий банк раиси] ишонаман, лекин унинг тизимига ишонмайман», — деди президент.\nБош вазир ўринбосари, иқтисодий тараққиёт ва камбағалликни қисқартириш вазири Жамшид Қўчқоров МБ раҳбари билан биргаликда бир ой ичида «Ўзсаноатқурилишбанк» ва «Ипотекабанк»ни «коррупциядан ҳоли банкка» айлантириши кераклиги таъкидланди. «Уларнинг тажрибасида антикоррупцион сиёсат бошқа банкларда ҳам жорий қилинади», — дея қўшимча қилди президент.\n«Биз барибир талон-тарож қилаётганларнинг тагига етамиз. Орқага йўл йўқ. Бюджет маблағларини талон-тарож қилаётганлар — сиёсатга хиёнат қилади. Коррупцияни илдизи билан қуритмас эканмиз, натижаларга эриша олмаймиз», — дея таъкидлади давлат раҳбари.\n22 апрель кунги видеоселектор йиғилишида Шавкат Мирзиёев «жуда катта коррупцияга берилиб кетган» раҳбарларни охирги марта огоҳлантирган эди. Президент Самарқанд ва Андижон мисолида мутасаддиларни коррупцияга қарши етарлича кураш олиб борилмаётгани учун танқид қилди.\n«Мен Мамаризо Нурмуродовга ишонаман, лекин унинг…\n"1-дан 10 майгача дам олиш куни" – президент\nТошкент вилоятини иккига бўлмоқчиман — Президент\nАҚШ Конгресси Жо Байденнинг президент сайловидаги…\nОЛДИНГИ СAХИФAШуҳрат Абдураҳмоновга янги ўринбосар тайинланди\nКЕЙИНГИ СAХИФA2023 йил 1 январдан биометрик паспортни ID-картага алмаштириш мажбурий тартибда амалга оширилади


Баъзи Европа мамлакатлари коронавирусга қарши эмланиш муддатини узайтирмоқдалар\n4 五月 2021 17:25\nNUR-SULTAN. Kazinform – Европанинг айрим мамлакатларида расмийлар COVID-19га қарши вакциналарининг 1 ва 2 компонентларини жорий этиш вақтини узайтирмоқдалар, деб хабар беради Kazinform Қозоғистонда коронавирус тарқалишининг олдини олиш бўйича идоралараро комиссиянинг Telegram-каналига таяниб.\nИталияда бирламчи эмлаш ва қайта эмлаш ўртасидаги интервални ошириш учун норма тасдиқланган. Дозалар орасидаги интервал энди 21 ва 28 кун эмас, балки 42 кунни ташкил этади. Бу Pfizer ва Moderna вакциналарига тегишли.\nРасмийларнинг таъкидлашича, таркибий қисмларни киритиш ўртасидаги вақтни икки баравар кўпайтириш биринчи босқичда кўплаб одамларни эмлаш билан қамраб олишга имкон беради. Апеннин ярим оролида вакцинани етказиб бериш билан боғлиқ муаммолар ҳали ҳам мавжуд.\nИталияда шу йилнинг январь ойида шифокорлар, қариялар уйлари ва қариялар уйи ходимлари эмлашни бошладилар. Оммавий эмлашлар бепул ва ихтиёрий, аммо расмийлар ўз ватандошларига эмлашни маслаҳат беришади. Бунинг сабаби, эмлаш кампанияси режалаштирилганидан секинроқ. Асосий сабаблардан бири бу вакциналарни етказиб беришнинг кечикиши.\n2021 йил охирига қадар Италия аҳолисининг 90 фоизини эмлаш режалаштирилган. Апрель ойи ўрталарида Италияда коронавирус пневмонияси ташхиси қўйилган 110 мингдан ортиқ одам вафот этган.\nМамлакат олимлари ва сиёсатчилари ташаббуси билан Россияда ишлаб чиқарилган «Спутник V» вакцинасини сотиб олиш, шунингдек уни Италияда ишлаб чиқариш масаласи муҳокама қилинмоқда.\nШунингдек, Испания AstraZeneca вакцинаси дозалари оралиғини сезиларли даражада оширди. 60 ёшгача бўлган одамлар учун у тўрт ҳафтадан 12 ҳафтагача 16 ҳафтагача узайтирилди, деб хабар бермоқда Reuters. Испания Европа Иттифоқининг биринчи мамлакати бўлиб, икки компонентни жорий этиш вақтини 12 ҳафтадан кўпроқ вақтга узайтирди.\n关键词: Вакцина, Европа, Хориж,


1UZ дастурларига 20.02.2020 йил санаси ҳолатига режадаги янгиланишни тақдим этади. | 1UZ Программное обеспечение «1UZ – Бухгалтерия», «1UZ - Склад», «1UZ - Оптовая торговля», «Отдел кадров», «Электронная отчетность»\nҚўлланмаларни юклаб олиш\n1UZ дастурларига 20.02.2020 йил санаси ҳолатига режадаги янгиланишни тақдим этади.\n20.02.2020 Хабарлар, Янгиланишлар тарихи\n“Солиқлар” ёрлиғида “Қўшилган қиймат солиғи” ҳужжатини тўлдиришда 2020 йил янги шаклларига мувофиқ ўзгартиришлар киритилди. Ҳужжатга кирувчи ва чиқувчи ҳисобварақ-фактураларни юклаш реестрлари қўшилди. Ҳужжатнинг янги босма шакли ушбу босқичда шаклланмайди. Кейинги янгиланишда киритилиши кутилмоқда.\n2020 йил январь ойига реестрларни юклаш учун, 31.01.2020йилга ҳужжат яратиш керак бўлади. Уни тўлдиринг. Сақланг ва ўтказма беринг. Кейин босма шаклини шакллантиринг(1-расм). У бўш бўлади, ундаги “Созламалар” тугмачасини босишингиз ва созламалардан реестрни юклаб олишингиз керак.\n1-расм. Кирувчи / Чиқувчи / Комиссия ҳисобварақ-фактуралар реестрларини юклаш учун босма шакл.\n2-расм. Ҳисобварақ-фактура реестрларини юклаш.


Украина Россияни расман "босқинчи давлат" деб эълон қилишни режалаштирмоқда\n08:14 / 29.08.2017\nУкраина Донбасснинг қайта интеграция бўлиши ҳақидаги қонун лойиҳасида Россияни "агрессор мамлакат" деб эълон қилади. Бу ҳақда Украина президентининг Олий Рададаги вакили Ирина Луценко Пятий канал эфирида сўз юритди.\nУнинг сўзларига кўра, қонун лойиҳаси "99,9 фоизга тугаган ва парламентда рўйхатдан ўтишга тайёр". Луценконинг қўшимча қилишича, Украина "Нормандия тўртлиги" (Россия, Украина, Германия, Франция) ва АҚШ билан шу масалада маслаҳатлашган.\n"Илк маротаба қонунчилик негизида Россия босқинчи мамлакат деган тушунча киритилади", — деган Луценко.\nЛуценконинг қўшимча қилишича, Донбасснинг қайта интеграция қилинишига доир қонун лойиҳасида БМТ Низомининг 51-моддаси, яъни ўзини-ўзи ҳимоя қилишга бевосита урғу берилган.\n"Бу Украина ўзини ўзи ҳимоя қилишга ҳақли эканини англатади. Яна бир марта — бу уруш эмас, балки ўзини ҳимоя қилишдир. Ва бу Халқаро валюта жамғармаси, сармоядорлар бизга пул бериши учун", —деган президент вакили.\nАввалроқ, Украина президенти Пётр Порошенко Олий радага Донбасс бўйича қонун лойиҳасини киритиш режаси ҳақида сўз юритган эди.


Тендерсиз лойиҳалар балоси ва тизимли муаммолар. Иқтисодчи Сардоба воқеасидан хулосалар ҳақида\n19:00 / 14.05.2020\nХалқ депутатлари Сергели туман кенгаши депутати, иқтисодчи Абдуқаҳҳор Иминохунов Kun.uz мухбири билан суҳбатда «Сардоба фожиаси»нинг юзага келишига сабабчи бўлган омиллар, тизимли муаммолар ва мазкур фожиадан чиқариладиган хулосалар ҳақида сўз юритди.\n– Абдуқаҳҳор ака, «Сардоба фожиаси»дан кейингина тўғон қурилиши учун ҳеч қандай тендер ўтказилмагани маълум бўлмоқда. Аслида, бу каби йирик лойиҳалар кимларгадир тендерсиз «совға қилиниши» иқтисодий тил билан айтганда қандай баҳоланади?\n– Сўзимнинг аввалида нафақат «Сардоба» сув омбори, балки умумий давлат харидлари тизими ҳақида тўхталиб ўтмоқчиман. Ҳар қандай давлатда давлат бюджети маблағлари ҳисобидан қандайдир хизмат қабул қилиб олинса ёки товарлар харид қилинганда бу ишлар давлат харидлари тизими орқали амалга оширилиши керак. Давлат харидлари тизими эса коррупциядан холи бўлиши учун шаффоф ишлаши лозим.\nЎзбекистон Республикасида ҳам «Давлат харидлари тўғрисида»ги қонун, қатор қонуности ҳужжатлар бор. Бир сўз билан айтганда, республикада давлат харидлари тизими ишлаб келмоқда ва қайсидир маънода ўз самарасини кўрсатмоқда.\nЛекин давлат харидлари тизимида йўл қўйиладиган айрим камчиликлар оқибатида Сардобадаги каби муаммолар юзага келмоқда. Аслида эса, бир неча юз миллион АҚШ доллари қийматига тенг лойиҳалар умумхалқ муҳокамасига ҳам қўйилиши лозим, менимча.\nНафақат давлат харидлари тизими шаффоф бўлиб, унда исталган корхона ва ташкилотлар иштирок этиши, балки кенг жамоатчилик фикри ҳам ўрганилиши зарур эди. Иқтисодий нуқтайи назардан қараганда, биринчи навбатда «Сардоба» сув омбори каби лойиҳаларнинг ўзи тендерга қўйилиши керак.\nСардобада етказилган зарарни тўғонни қурганлар қоплаб бериши керак эмасми? Эксперт жавоб берди\n«Сардоба» сув омборининг лойиҳа тендери ўтказилиб, унда ўша соҳада юқори тажриба ва халқаро миқёсда обрў-эътиборга эга лойиҳалаш институтлари иштирок этганда бу каби талафотлар юзага келиши қурилиш бошланишидан олдинроқ аниқланган ва олди олинган бўлар эди.\nБу – биринчи омил.\nИккинчидан эса, «Сардоба» сув омбори лойиҳаси ишлаб чиқилгач, экологлар хулосаси олиниши лозим эди. Бундан ташқари, омбор учун техник шартлар ҳам мукаммал ишлаб чиқилиб, кенг жамоатчилик муҳокамасига қўйилганда соҳа мутахассислари ўз фикрини лойиҳа босқичидаёқ билдирган бўлар эди. Ўшандаёқ мутахассислар томонидан қандай камчиликлар борлиги, нималарни қабул қилиш мумкин ёки мумкин эмаслиги, иқлим ва тупроқ хусусиятлари ҳақида таҳлил ва мулоҳазалар билдирилган бўларди.\nКейинги босқичда эса лойиҳани ишлаб чиқарувчи юқори малакали компания танланиши зарур эди.\nҚурилиш босқичига оид жуда кўп саволлар мавжуд. Давлат харидлари тизимида ишлаган шахс сифатида менда нега «Ўзбекистон темир йўллари» АЖ қурилишни амалга оширган деган савол пайдо бўлмоқда.\nСув хўжалиги вазирлиги, Энергетика вазирлиги мавжуд. Нега улар бу ишлар билан шуғулланмасдан қурилиш «Ўзбекистон темир йўллари» АЖга тендерсиз бериб юборилди?\n«Ўзбекистон темир йўллари» АЖ ҳам қурилишни ўзи амалга оширмасдан сув омбори қурилишини сув пудратчиларига, сув пудратчилари эса хусусий компанияларга бериб юборган.\nНега бошланғич шароитда бирданига хусусий корхоналар қурилиш учун ёлланмасдан орада бир неча ташкилот аралашди? Уларнинг воситачилигига қандай эҳтиёж бор эди?\n«Ўзбекистон темир йўллари» АЖ ва гидроэнергетика ўртасида боғлиқлик кўрмаяпман. «Ўзбекистон темир йўллари» бюджет ташкилоти ва унинг уставида йўловчи ва юк ташиш асосий вазифа этиб белгиланган.\nИқтисодчи сифатида яна бир савол қўйган бўлар эдим: ижтимоий тармоқларда лойиҳанинг қиймати 404 миллион долларни ташкил қилгани айтилмоқда. Бу маблағнинг қанчаси лойиҳа амалга оширилишида чиндан ишлаган ташкилотларга етиб борган?\nБу савол ҳар бир иқтисодчи учун қизиқ. Бюджетдан ажратилган пулнинг қанчаси реал вазиятда иш бажарган, техника ва ишчилари бор корхоналарга берилган?\nБундан ташқари, тупроқ ишлари билан хусусий корхоналар ҳам шуғулланганини кўрдик.\n«Сардоба» сув омбори қурилган йилларда 1 метр куб тупроқ чиқариш нархи Сирдарё ва Жиззах вилоятларида қанчага тенг бўлган? Омбор учун қанча куб метр тупроқ чиқариш ишлари бажарилган ва бунга қанча маблағ сарфланган? Бу каби саволлар кўп ва ўйлайманки, вақт ўтиши билан саволларга жавоб бериб борилади.\n– Япониядаги Нагоя иқтисодиёт университети профессори Алишер Умриддинов билан шу мавзуда суҳбатлашганимизда у Ўзбекистонда совет иттифоқидан қолган бир механизм мавжудлиги, албатта, қанақадир лойиҳа олинадиган бўлса, ўзининг қариндошлари ёки яқинлари номига шўъба корхоналар ташкил этилиб, уларга лойиҳа берилиши ва бунинг ортидан пул «ювилиши» ҳақида айтиб ўтди. Назаримда, бекорга тупроқ чиқарилиши масаласини кўтармадингиз. Демак, бажарилган иш қийматини иқтисодий йўл билан аниқлаш имкони бўлиши керак.\nАйни пайтда ҳукумат томонидан суриштирув ишлари ўтказилмоқда. Бироқ ҳамма нарса шу пайтга қадар ҳужжатларда чиройли қилиб жойига қўйилган бўлса, ҳақиқий фактларни исботлашнинг имкони борми?\n– Мен, аввало, саволнинг «Ўзбекистонда» дея қўйилишига қаршиман. Қаерда давлат харидлари тизими мавжуд бўлса, қанчадир миқдорда коррупция элементлари мавжуд бўлади. Ривожланган давлатларда ҳам, бутун дунёда ҳам шундай вазиятлар мавжуд. Коррупцияга мойиллиги юқори давлатларда кўпроқ, қаердадир камроқ коррупция элементлари кузатилади. Яъни бу каби муаммолар фақат Ўзбекистонга хос эмас.\nШунингдек, коррупцион элементларни чеклаш, унинг содир бўлишига йўл қўймаслик механизмлари ҳам мавжуд. Лекин бу мавжуд механизмдан биз қанчалик даражада фойдалана оляпмиз, деган савол қўйиш ўринли бўлиши мумкин.\nЙўл қўйилган ноқонунийликни аниқлаш мумкинми, деган саволга эса «Ҳа, аниқлаш жуда осон», деб жавоб бераман.\n«Сардоба» сув омборининг лойиҳаси олиниб, унинг асосида смета тузилади. Сметада бажарилган ишларнинг бир бирлигининг нархи кўрсатилади. У асосида қанча иш қилинганини аниқлаш қийин эмас. Космосдан туриб ҳам қурилган объектнинг бўйи, эни, баландлиги ва бажарилган иш ҳажмини аниқлаш мумкин. Бинога зарар етказмаган ҳолда унинг таркибини аниқлаш бўйича тадқиқотлар олиб бориш тажрибаси мавжуд.\nМасалан, турган дамбани 3 ўлчовли тарзда моделлаштириб, муаммосиз тарзда унга тегишли барча маълумотларни ўрганиш мумкин. Фақат бу ишни қилиш учун хоҳиш, ирода бўлса, ҳақиқатни юзага чиқариш истаги бўлса, уни қилиш мутлақо қийин эмас.\nБундан ташқари, «Сардоба» сув омбори қурилганига ҳали энди 3 йил бўлган. «Бухгалтерия ҳисоби тўғрисида»ги қонунга кўра, тегишли ҳужжатлар 5 йил сақланади, Фуқаролик кодексида эса даво муддати 3 йил қилиб белгиланган. Ҳар қандай кичик корхона ҳам ўз бухгалтерия ҳужжатларини сақлаб боради. Шунинг учун вазиятни аниқлаштириш, иқтисодий таҳлилларни амалга ошириш қийин иш эмас.\n«Масъуллар қоча олмайдиган ҳуқуқий тизим керак» - Эксперт Сардоба воқеаси ҳақида\nБироқ масалада аниқлаштириш керак бўлган нарса иқтисодий тараф эмас. Бу ерда эътибор қаратилиши керак бўлган жиҳатлар инсонлар ҳаётига хавф пайдо бўлиши, шахсларнинг вафот этгани, иқтисодиёт тизимига берилган зарба ва халқ кўнглидаги давлат тизимига бўлган ишонч билан боғлиқ. Чунки одамлар давлатга солиқ тўламоқда ва унда мавжуд тизимга ишонмоқда.\nМамлакатда жуда кўп гидротехник иншоотлар бор. Ҳар бир гидротехник иншоот олдида ухлаётган одам эса хотиржам бўлиши керак.\nЎзбекистонда «Давлат архитектура-қурилиш назорати инспекцияси» мавжуд бўлиб, бу жуда жиддий ташкилот. Агар у ўз фаолиятини талаб даражасида амалга оширса, қурилиш назоратини ташкил қилса, бундай хавф бўлмайди.\nМасаланинг иқтисодий жиҳатдан суиистеъмолликлари масаласига келсак, уларни аниқлаш қийин эмас.\nБу ерда жудаям бир қизиқ ҳолатлар кўп. Юқорида ҳам айтдим ўтдим. Ўзбекистонда алоҳида Сув хўжалиги вазирлиги бор. Алоҳида Энергетика вазирлиги деган ташкилот бор. Қурилиш вазирлиги бор. Шу ташкилотларнинг қошида мана шу айнан Гидроэнергитика соҳасида шуғулланиши керак бўлган мутахассислари бор ва Рақамли бошқарув деган ташкилотнинг қошида «Ўзбекгидроэнерго» деган акциядорлик жамияти тузилган экан. Бу мутлақо тушунарсиз иш. Рақамли бошқариш қаёқда, Ахборот технологиялари вазирлиги қаёқда, гидроэнергетика қаёқда?\nГидроэнергетика зарари бўйича хавфли саноат соҳаси деб ўйлайман. Одамларнинг ҳаётига бевосита дахлдор соҳа бу. Энди «Ўзсувэнерго» акциядорлик жамиятининг «Ўзгидроэнерго» деб қайта ташкил этилиши… Менимча, юморга мойил одамлар ишлайди шу жойларда. Сув ва гидро бир хил маъноли сўзлар бўлса, шу сўзларнигина таржима қилиб катта бир компанияни қайтадан ташкил этишибди-да, шунақами?\nКейин «Ўзгидроэнерго» рақамли бошқарувнинг таркибига кириб қолибди. Рақамли бошқарувнинг таркибида иккита катта объект бор экан: биринчиси, UMS компанияси, иккинчиси, гидро. Буларнинг фаолият соҳаси «яқин»лигини қаранг. Бири мобил, иккинчиси сув. Сув ҳам мобил-да. Сув ҳам ҳаракат қилади-ку, шу нуқтайи назардан бир-бирига бирлаштирилгандир?\nҚандай умумийлик бор? Бутун бошли вазирликлар ишлаб турган жойда рақамли иқтисодиётга гедроэнергетикани топшириш. Нима аскиями бу?\n– Воқеалар ривожини ортга қайтариб бўлмайди. Ҳар қандай фожиадан хулоса чиқарсаккина, кейингиларининг олди олинган бўларди, назаримда. Сардобада рўй берган авариядан қандай хулосалар чиқаришимиз керак? У бизга нималарни ўргатди?\n– Шу саволга агар мен жавоб бериб ўтадиган бўлсам, биринчи ўринда, давлат бошқарув тизимимизда ўзгартириш киритиш зарурияти кўринди, деб ўйлайман. Ҳар бир давлат органи ўзининг фаолияти соҳасидаги иш билан шуғулланса ва шу соҳа учун ўзи масъул бўлиб, ўзи жавоб берса ва бу масъуллик шахсларгача олиб борилса. Мана шу нарса ўта зарур деб ўйлайман.\nНима учун рақамли бошқарув деган корхона гидроэнергетика билан шуғулланади? Гидроэнергетика билан шуғулланиши керак бўлган алоҳида вазирлик бўлган ҳолатда нима учун «Ўзбекистон темир йўллари» деган юк ташиши керак бўлган, йўловчи ташиши керак бўлган ташкилот тендер қилмасдан, қанақадир қурилиши керак бўлган гидроэнергетика объектини олади-да, қурилишда уни бошқа корхонага беради. Ўзи қилмайди. У олган корхона яна бошқасига беради. Охирида кимнингдир ўғли раҳбар бўлган қандайдир хусусий корхоналарга кетиб қолади. Нега? Қандай қилиб?\nСардоба фожиаси: «Аср ўпирилиши» айбдорлари сувдан қуруқ чиқа олмаслиги шарт\nЎйлайманки, бу тизимли муаммо. Тизимли муаммоларда бизнинг қонун чиқарувчи органимиз парламент, Олий Мажлис, Сенат фаол иштирок этиши лозим ва зарур деб ўйлайман. Чунки бу ижро механизмидаги камчилик эмас. Бу қонунчилик базасидаги камчилик.\nДавлат бошқарув тизимини ислоҳ қилишимиз керак. Ҳар бир давлат бошқарув органи ўзига мос ва ўзига хос бўлган фаолият билан шуғуллансин. Шунинг мажбурий механизмини яратишимиз керак.\nИккинчиси, боя айтиб ўтганимиз, давлат харидлари, давлат буюртмалари тизими, дедик, шаффоф бўлсин юз фоиз. Буни ҳам албатта, қонунчиликдан бошлаш керак. Давлат харидлари тизимидаги қонунчилик базаси тубдан қайта кўриб чиқилиши керак. Бу ерда Вазирлар Маҳкамасининг ваколатларини, вазирлик, давлат идоралари ваколатларини қонунчилик йўли билан чегаралаб қўйиш керак. Қўлида ваколати бўлмаса, жиноий жавобгарлик кўрсатиб ўтилсин.\nУчинчи масала – меҳнат муносабатлари. Меҳнат кодексимизда бор. Ота ва ўғил, яқин қариндошлар бир-бирининг қўл остида ишлаши тақиқлангани. Демак, қонунчилик нуқтайи назаридан бунинг ҳам шаффоф тизимини яратишимиз керак. Зарурат бор экан. Нега ўша нарса Меҳнат кодексида кўрсатиляпти, жазолаш механизми йўқ? Хўп, мен давлат ташкилоти раҳбари бўлиб, ўз ўғлимни ишга олсамда, унга қанақадир молиявий ваколатлар берсам. Мени нима қилиб жазолайди? Қандай жазо санкцияси бор менга, деган саволга жавоб йўқ. Ўйлайманки, бу ҳам бир масала.\nБундан ташқари, юқорида айтиб ўтилган шунақа техноген ва табиий офатлар пайтида аҳолини огоҳлантириш тизими. Қани? Йўқ! Балки бордир. Мен билмайман, ҳеч қачон кўрмаганман. Ўйлайманки, бу жуда ҳам катта сабоқ бўлиши керак. Одамаларга тезда хабар бера олиш керак. Жудаям катта муаммо - зарарни баҳолаш тизими йўқ.\nНечта уй вайрон бўлди? Улар тикланишига қанча маблағ кетади? Бу нарсани тезлик билан оператив равишда ҳисоблаш керак эди. Мана қозоқ биродарларимиз, қўшниларимизга қойил қолдим. Пул ажратилиб, қурилишни бошлашди. Нега бизда ҳали зарар қиймати эълон қилингани йўқ?\n– Қозоғистонда ҳам уйларга, ҳам экин майдонларига етказилган зарар кўлами аллақачон пулга чақилиб эълон қилинди...\n– Мана шуни айтмоқчиман. Бир табиий офат ёки техноген огат юз берса, унинг оқибатларини баҳолаш механизми йўқ ва уни компенсация қилиш механизми ҳам йўқ. Қанақа қилиб, кимнинг ҳисобидан берамиз? Мен жудаям ўз ватанимни севаман. Ўзбекистон деган бир буюк имкониятлар давлатида наҳотки фуқароларининг бошига иш тушса, уларга ёрдам бера оладиган бюджетда маблағ топилмаса? Кимдир, бошқа давлатнинг фуқароси пул берса, биз хурсанд бўлсак. Мен уялдим бундан. Хурсанд бўладиган иш эмас бу.\nЖамшид Ниёзов суҳбатлашди\nСардоба тошқинидан жабрланган 42та оилага 126 миллион сўм хайрия маблағи топширилди\n«Кўп хатога йўл қўйилган» – ФВВ вакили турли фавқулодда ҳолатларга тайёр бўлиш зарурати ҳақида гапирди\n«Сув келди, 7 оила тарқалиб кетдик» – Сардоба тошқинини биринчи қабул қилган маҳаллада яшовчи Саидазим ота ҳикояси


Хиёнатлар жонидан ўтиб кетган эди… « Ўзбекистон Халқ Ҳаракати\nХиёнатлар жонидан ўтиб кетган эди…\n09 February 2019 - 8:00\nТўққизинчи боб – 2\nЎғилой Чўвишнинг эътиборидан бир газ ўсган Нусхагул, икки билагини бир-бирига чалиштириб эрига калондимоқлик билан ўқдек термуларди.\n– Сассиқ чўчқани елкамнинг чуқури кўрсин! – деди тўшагида ётган Қурёзагул эчкидек жариллаб. – Тарғил бўлмаганда у мени ҳаром ўлдирарди. Илоё, уни Ҳуккининг руҳ-арвоҳгиналари уриб, қўл-оёққиналарини акашак, ўзини кўтарим этсин! Сўзингизни бўлганим учун, Ўғилой опажоним, узр. Бу сассиқ қўтосбашара қайтиб шу жойларга қадам босса, раис бувамга айтиб оёқларини синдиртираман. Гўштини бурда-бурда этиб, Қоратумшуққа едираман. Раис бувамларнинг таклифларига келадиган бўлсак, бу кишига, ўлай агар, кўнглим йўқ эди. Аммо лекин беҳад ботир-қаҳрамонликларини ва мулло буваларига жонфидоликларини намойиш этиб, мени ийитдилар. Ўғилой Чўвиш опажон, иссиқ юз-кўзингиз ва Нусхагул опамнинг ҳаққи ҳурматлари, неча марталаб сўраганларингизда, “йўқ”, “йўқ” дея, берган жавобимга ўзгартиш киритиб, “ҳа”, “ҳа” демоқчиман. Мени муборакбод этинглар. Мулло буваларингизнинг иссиқ тўшаги совумасдан вафодор ёр учратганимдан беҳад хурсанд бўлиб кетяпман. Илоё, унинг руҳ-арвоҳлари биз ёшларни қўллаб, бошимиз бало, танимиз талофатлар кўрмагай. Фалокатлар захкашнинг нари ёғидан айланиб ўтиб, бошқаларга ургай. Омин, ҳамма ўлсин, биз қолайлик, эл-юртда ном чиқарган фолбин, азайимхон бўлайлик. Бизга иши тушмаганларнинг тишлари тушсин, икки кўзи тешилиб, бурнининг учига ўқитма чиқсин. Биз овқат емаган қозонда ахлатгиналар қайнасин. Эшигимизга қуллиқ қилиб келмаганларнинг бошгиналари учсин… Омин!\nЁтган жойида дуога кафт очган Қурёзагулга қўшилиб бошқалар ҳам юзларига қўл тортдилар. Титилиб кетган қонли кўйлагининг енги билан кўз ёшларини артган бева ўрнидан турмоқчи бўлиб, кўрпасини кўтарди.\n– Ҳой-ҳой, тура кўрманг, Қурёзагулим, сиздан илтимос! – деди шаҳвоний ўйинларнинг бундай бу ёғига Шохдор Такаевсиз ўтиши мумкинмаслигини ўйлаган Ўғилой Чўвиш. – Хабар топгач, одатимизга хилоф иш тутиб, қошингизга учиб келавердик. Муҳорабаларимизнинг қолган қисмлари сизнинг тўшагингизда давом этади.\n– Нима?! – дея Қурёзагул тўшагидан сакраб турди – Ўламан саттор, бу номаъқулчиликка йўл қўймайман. Шарманда бўлдим, шарманда!\nУ қўлини мушт қилиб, орқасини тишлади. Тўзғиган сочларини йиғиб кетига ўгириб ташлади. Ўғилой Чўвишга маъюс тикилиб, ўзидан-ўзи гапираётган одамга ўхшаб, кўзларини ўйнатиб, қошларини учирди. – Шохдор Такаев билан илакишганимизни юзимга рўкач қилманг, ёмон хаёлларга боришга ҳаққингиз йўқ. Менинг булоқ сувидек гард юқмаган шаъним, Сибир қоридек оппоқ иффатим, ҳинд филмларидаги қўшиқлар сингари қувноқ ҳаётим ҳар соатда юз минг марта топталмасин, Ҳукки бувамга содиқман. Ҳовли-жойини, қўллари ва оёқлари теккан ҳар бир хас, ҳар бир гардни ҳимоя этишга шижоат ва ғайрат топа оламан. Номусим топталса, чораси бор. Эримни ҳаром ўлдирган Муччигардан қолган арқонни тутнинг баланд шохасига илиб, ўзимни осаман, сизлар мендан, мен сизлардан қутуламан. Эримнинг ҳузурига бошимни тик тутиб, ёруғ юз билан боришимга имкон туғилади. Барчасини кўриб-билиб ётган букри шунда мендан нозирғанмайди, гумонсирамайди. У ёқдаги хотинларига мени бош-қош этади. Еганим олдимда, емаганим кетимда, таралла бедод қилиб юраман. Қолганларни ҳам Ҳукки мулло худо бувам бу оламда устун қилиб яратмаган, сизлар ҳам орқамдан навбати билан борасизлар. Тўхта кал билан Темирқийторнинг бошига шундай кунларни солайки, оналаридан туғулганларига пушаймонлар есинлар. Қиё жиннини қўяверинглар, уни қирқ қулоқли қозонда доғлаб, гўштини емасам, бўлажак эримга талоқ хати бериб, сассиқ қобонга хотин бўлай…\nИжроқўм раисасининг энсаси қотди. У, эплаб исмини ёза олмайдиган бир аёл, бунча маҳмадона бўлмаса, деб ўйлади. Унинг ноқулай аҳволга тушганидан суюнган Нусхагул эрининг бежо қадамидан ўксинди. Ноўрин ҳаракат келажакдаги режаларини чипакка чиқариши мумкинлиги учун у портлаб кетишдан ўзини зўрға тиярди. Ўғилой Чўвишнинг сабр косаси тўлиб, тутоқса, у ҳам Қурёзагулнинг бошига қиёмат кунини солишга тайёр эди. Кўп нарсаларни юзхотир қилаётган ижроқўм раисаси, шаддодлигига қарама-қарши, бу сафар оғир-босиқ эди. Шундай йўл тутмаса, “Учлик иттифоқи” барбод бўларди. Ундан ҳам ёмони, Қўзи Шишак раисликдан кечса ҳам, Қурёзагулдан кечмасди. Бу Ўғилой Чўвишнинг республика миқёсида ўсиб бораётган обрўсига путур етказарди. Шохдор Такаевни калхўз раҳбарлигига тайинлаш учун ҳали тўрт-беш қовун пишиғи бор эди. У етилмаганди.\n– Ўзингни бос! – деди у Қурёзагулга. – Ҳуккини бизлар сендан кам ҳурмат қилмаймиз. Аммо у ўлди. Қабрида ириб-чириб, қурт-қумурсқаларга ем бўлиб ётипди. Тана чиригани билан руҳнинг йўқ бўлиб кетмаслиги, нариги дунёнинг борлиги беъмани ва бетутруқ нарсалар. Бу гапларни Ҳуккига бир туки ўхшамайдиган текинтомоқ муллолар ва ҳаромтовоқ бойлар ўйлаб чиқарганлар. Одам маймундан пайдо бўлган. Маймунлар ва ер юзидаги бошқа ҳайвонларнинг келиб чиқиши амёбаларга бориб тақалади. Қандай пайдо бўлган бўлсак, шундай ном-нишонсиз йўқ бўлиб кетамиз. Йўқ бўлишимизни била туриб, “ор-номус”, “шон-шараф”, “Аллоҳ”, “дин-иймон”, деб ўзимизни бўлмағур унсурларга қурбон беришимизнинг нима кераги бор. Худопарастлар билан бизларнинг битта фарқимиз бор: улар Тангрига ишониб, тескари амалларга қўл урадилар, бизлар Тангрининг йўқлигини идрок этиб, диндорлар кўр-кўрона бажараётган ишларни онгли равишда амалга оширамиз. Дунёда, еб-ичганимиз ва ўйнаб-кулганимиздан бошқа тағин нима қолиши мумкин. Давлатимиз, партия-ҳукматимиз кўнгилхушликларни амалга ошириш учун барча ҳуқуқий меъёрларни қўлимизга бериб қўйган. Еб-ичайлик, ўйнаб кулайлик, жинсий ҳамкорлик этиб, ҳаёт лазатларини тотайлик. Ўлиб кетсак, кимлар бизларни ёд этади? Кимлар биз учун лаҳадга кириб, кимлар гўримизга чироқ ёқади? Ҳеч ким! Ҳатто болаларимиз ҳам бизларни унутиб юборадилар. Шу каби қабиҳликларни билган Ҳукки бутун умрини маишатпарастликка, ёлғон-яшриққа бағишлаб тўғри йўл тутган, бола-чақа орттирмаган. Ота-боболарига ўхшаб, “дин-иймон”, “Яратганнинг қаҳри-ғазаби”, “жаннат”, “дўзах”, дея овсарланганда, у ҳам увол кетарди. У ленинизм-марксизм ғояларини англамаганда, бунчалик шон-шуҳратга эришмасди. Қабристонда ётиб-туриб, Худодан ўзгасини билмайдиган Қосим девонага менгзаб, ейишга нон, кийишга кийим тополмасди, уни биров тўй-маъракага, яхши-ёмон кунига чақирмасди. Шундай экан, ўртоқлар, барчамиз азиз ва муҳтарам Ҳуккининг жонларимизга ҳузур-ҳаловат бағишлайдиган ойдин йўлини тутайлик. У каби давру давронлар суриб, одамларга ўхшаб бир-бирларимизга иззат-ҳурмат кўрсатиб яшайлик. “Ҳаловатга дин ва одоб-ахлоқ билан эришилади”, деганларнинг сафсаталари пуч, токайгача хурофотга ботиб яшашдан уялмаймиз. Инсон ўзининг ҳусни-жамолига, куч-қудратига маҳлиё бўлмасдан туриб, ўзининг табиат яратган олий мавжудодлигини қаердан билади? Келинглар, бир-бирларимизни кашф қилайлик. Буюк доҳий Владимир Илич Лениннинг ўгитларига оғишмай амал этиб, депсинмасдан қадамлашни ўрганайлик. Шунда Ҳукки сингари эл-юрт ва раҳбарлар назарига тушамиз. Қурёзагулнинг бу нарсаларга ақли етмаётган бўлса, унга ўртоқларча кўмак кўрсатайлик. У қўпол хатоларини тузатиш учун орамизда дўстона ва соғлом танқидий муҳитни шакллантирсин. Ленинизмнинг қулай жиҳати шундаки, тушунчаси саёз кишилар зўрланмайдилар. Аксинча, улар қайта тарбияланиб, меҳр-муҳаббатга чанқоқ диллари эзгу ғоялар билан суғорилади. Ҳаётда ҳамма нарсаларни тушуниб, англайдиган ва тушуниб, англаганларини ўзи ҳам яхши биладиган ва бошқаларга ҳам ўзидаги хислатларни илинадиган одамлар бор. Ҳамма нарсаларни билиб, мавқейини белгилашга қурблари етмайдиган одамлар бор. Ҳеч бир нарсани билмайдиган ва билмаслигини очиқ-ойдин тан оладиган одамлар бор. Бирор нарсани билмайдиган ва аксига олиб, билмаслигини билмайдиган одамлар бор. Биринчи тоифага кирганимдан мен ҳамиша ифтихор туяман. Бу фикримга бирор-биттангизнинг монелик кўрсата олмаслигингизга ақлимнинг етгани ҳам маймун сифатида, менинг онгимнинг олий даражада одам бўлиб ривожланганлигини акс эттиради. Иккинчи тоифага Нусхагулга ўхшаган тиришқоқ ва шаддод, товуқбоқарлар табақасидан чиққан аёллар мансубдирлар. Унинг ақл-идрокининг шахд билан ўсишда давом этаётгани фикримнинг исботидир. Учинчи поғона Қурёзагулга ўхшаганларга мўлжалланган. Унинг ўзининг кимлигини билмаслиги айб эмас. Ундаги ўқиб-ўрганиш ва хатоларини тан олиб яшашга бўлган тиришқоқлик унинг фазилатларини ошириб, қусурларини камайтиради. Чунки ҳали ҳеч нимани билмасликни англаш шахснинг жаҳолат ботқоғига батамом ботмаганидан дарак беради. Охирги зинопояда Қўзи Шишак билан Шохдор Такаевга ўхшаган худбин одамлар турадилар. Ҳеч нимани билмасликларини билмаганликларининг ўзи уларнинг жоҳиллигидан далолат беради. Бу тоифа жамият учун ўта хавфли. Уларнинг ўзларида бор нарсаларни жамоат билан баҳам кўрмасликлари, хотинлари ва ўғил-қизларини етти қават пахса девор орасида ушлаб туришга уринишлари жамият оёғига кишан бўлиб тушади. Офтоб кўрмаган бечоралар, бир умр хат-саводи чиқмаган оми, бурнининг остидан нарини кўра олмайдиган жайдари-жоҳил бўлиб етишадилар. Яхшиямки, Нурхон, Майна Ҳасанова, Зулфияхоним, Юлдуз Уммон, Тўрси Содиқ, Ойхон Сурхунча, Тамарахоним ва Мукаррамахоним сингари катта момоларимиз яшаб ўтганлар. Шу туфайли Нусхагул каби фидоий сингилларимизни, инқилоб ғалабасига олтмиш йил ўтиб ҳам, бу юртдан топса бўлади. Унинг иллатларга зарба бериш йўли тимирскиланаётган насллар онгини Илич чироқлари сингари равшанлантириб, орзуларга қанот боғлайди. Қурёзагулга ўхшаган оташ қалбли қиз-жувонларимизни эргаштириб, ҳаётнинг бегона ўтлар ораламоқчи бўлган сўқмоқларини ёт ғоялардан тозалаб туради…\nЎғилой Чўвишнинг нутқи “Учлик иттифоқи”даги ўзгаришларнинг тезроқ амалга ошишини истаётган Қурёзагулга чивин чаққанчалик ҳам таъсир этмади. У умрида биринчи марта мақтовларга бепарво қаради. Икки кимсадан бошқа ҳамма шаҳвоний ўйинларни яна Қўзи Шишакнинг ётоқхонасига кўчиришга чоғланарди. “Учлик иттифоқи” қароридан Қўзи Шишак бўйин товлади. Тонг отишига саноқли дақиқалар қолганди. Ўғилой Чўвиш билан Нусхагул вақт тиғизлигидан асабийлашарди. Фойдаланиб қолиш мумкинлигини тушунган Шохдор Такаев шунда таклиф киритмоқчи бўлди:\n– Гапирсам бўладими, ўртоқ бошлиқ? – деди у дўпписини бошидан олиб.\n– Нима дейсан, сассиқ қобон? – деди ундан садо чиқади деб ўйламаган Ўғилой Чўвиш, сендан тузук фикр чиқармиди, дегандек, пешонасини тириштириб. – Гапирмоқчи бўлсанг, гапир, тилингни ютиб юборганмисан, нима бало, гапир деяпман-ку!\n– Бетутруқ гапириб, хол қўйсам, уришмайсизми, ўртоқ ижроқўм раисаси?\n– Тутлиқмайин ўлгур, сассиқпўпишак, чайналмасдан гапиравер. Шу чоққача сендан тузук гап чиқмаган, энди ҳам чиқиши амри маҳол.\n– Маслаҳатимни олсангиз, опажон, Ҳуккиникидан ҳам, раисникидан ҳам воз кечиб, Оқпартовнинг қоқ ўртасига “Учлик иттифоқи”ни кўчирсак! Унинг хотини Сипсагул анча пайтлардан буён “Учлик иттифоқи”га аъзо бўлиш иштиёқида ёнарди. Бировларнинг хонадони бу ишга ноқулай бўлиб, у қулай фурсат келганда, ётиб қолганча, отиб қол қабилида иш тутмоқда эди. Таклифи инобатга олинмаганда ҳам у ҳеч нима йўқотмасди. – Одам бўйи пахтазор, тоза ҳаво, орасида товушқонлар билан беданалар бир-бирларини қувалашиб ўйнаб юрипди. Тепасидан қарғалар билан тустовуқлар учиб ўтади. Оқпартовнинг тўрт томонига тўртта обрўталаб калхўзчи қўйилса, қадам босган кимсани, авчаркага айланиб, бурда-бурда қиладида, гўштини Қоратумшуққа ташлайди. Ғурумсаройликлардан кўзи-қошимиз камми, ақл-идрокимиз, еб-ичишимиз ёки танамиздаги гўштимиз камми? Аграсаноат бошлиғи Аҳмаджон Одилов амалга оширган хайрли ишларни бизлар нима учун амалга ошира олмаймиз? Аҳмаджон Одилов Сулаймон Қурбоннинг эллигинчи йиллардаги синов тариқасида йўлга қўйган ишларини такрорлаяпти, холос. Бутун Иттифоқда шуҳрат қозонган бу ташаббус бойқулободликларнинг ажойиб ва ғаройиб кашфиёти-ку, аслида. Нима, ўзимизга тегишли буюмни кимларгадир бериб қўйиб, олма пиш, оғзимга туш, деб ўтираверамизми?\n– Вой хумпар-ей! – деди ундан бундай фикр чиқишини кутмаган Ўғилой Чўвиш. – Сассиқ ўлгур, ичинг тўла ахлатми, деб ўйласам, ғусса чангидек ақлинг ҳам бор экан-ку. Аввал ҳам мана шу ахмоқ бошинг билан Дармон Мадоровични чув туширгандинг. Сенга қилган меҳнатларимиз беҳуда кетмаяпти, яхшилаб боқиб, тарбия берса, қобон сифатли, арлон келбатли, туппа-тузук одам бўласан. Қолган жойидан давом эт, ёмонмас, яхши гаплар айтяпсан!\n– Шуда энди! – деди ортиқ бир нима дейишга қийналган Қўзи Шишак мақтовлардан ийиб кетиб. – Тўғриси, ҳаммасини хотиним ўргатди!\n– Ҳисоб! – дея чўрт кесди, кайфияти кўтарилган Ўғилой Чўвиш. – Эр-хотин қўш ҳўкиз, икки ярти бир бутун дегаларидай…\n– Оқпартовнинг қоқ ўртасига тўшакларни тўшаб, тоза ҳаво – танга даво, деб қолган жойидан давом эттирамиз, – деган Шохдор Такаев дўпписини кийиб олди. – Сиз ҳамишагидек устимизга миниб олиб, ҳам ишлаб, ҳам гардун билан ён-атрофни кузатасиз. Кўзингизга ёққан одамними, отними, эшакними кўриб қолсангиз, мен ушлаб келаман. Она Екатринадан қолишадиган жойингиз йўқ, ҳусн-малоҳатингиз, ақл-фаросатингиз, раҳбарлик қобилятингиз уникидан ўтса ўтади, кам келмайди. Қўзи Шишак Нусхагулдан манжалақ ясаб, сизни манжалаққа солиб туради. Асирни сиз обдон кўрасиз, сўнгра Қўзи Шишакдан манжалақ ясаб, манжалаққа Нусхагулни соламиз. Аммо лекин Қурёзагулга бир нима деб, айта олмайман! У шундай деркан, аёлга қараб қўлларини паншаха қилди. Қўрқаётгандек, ёлғондакамига қалтираб кулиб қўйди. – Оғзи куйган қаттиқни ҳам пуфлаб ичади, деганлар. Мулло бувамнинг парисига энди қўлимни учини ҳам теккизмайман. Бечараҳолларнинг келин-қизлари дуч келса, Лазиз домла билан Озод ака сингари таппа-таппа босиб, ўшаларни раис билан баҳам кўраверамиз. Рўйхатини табилчиларимизга айтамиз, тузиб борадилар. Бизларда нишхўрд қилиш одати шакллантирилмаган, ғарибга сариёғга қорилган лочира, лочира бўлмаса, патир ҳам нон. Яна десангиз, Сулаймон бува билан Аҳмаджон ака даражасига чиққанингизга ўн йиллар бўлди. Энди ўзимизнинг “гестапа”миз, “энкеведе”миз бўлиши керак. Одамларни ўзимиз гуноҳга ботирмасак, ўзимиз қочирмасак, ўзимиз ушлаб, ўзимиз сўроқ қилмасак, ўзимиз судлаб, ўзимиз жазо бермасак, жиловларини тутқазмасдан қўйишлари мумкин. Сиз бош-қош бўлсангиз, қолган ишларни раис бува иккаламиз эплаймиз. Кремлдан Тошкентга қараб Гидлян деган одамхўр йўлга чиқипти эмиш. Бизларни ўша қирқ битта кўзи, қирқ саккизта қулоғи, оғзи икки таноб келадиган ёвуз дашноқ хуружидан асрасангиз, бас. Падари қусур, танлаб, нуқул паловхўр ўзбекларнинг гўштини ейман, деётганмиш. Оти ўчгурнинг номини эшитсам, кўзларимдан уйқу қочади. Ҳаромининг на ўзини, на суратини кўрмаган бўлсам ҳам, тушларимга кириб, қўрқитиб чиқади, Ўғилой опажон…\nТаклиф барчага бирдек маъқул бўлди. Қурёзагул таклифни қўллаб-қувватлаган бўлса ҳам, “Учлик иттифоқи”га аъзо бўлишга тайёр эмаслигини айтди. Қўзи Шишак бира тўла қутулиш фурсати етмаганини инобатга олиб, Тарғил кўппакка айлангач, яшилбош турна билан курк товуқ орқасидан тилини осилтириб мажбуран йўлга чиқди. Ёввойи қобонга айланган Шохдор Такаев барчадан олдин бориб, отга айланган машинадан кўрпа-ёстиқларни туширди. Маймунга айланган ҳайдовчи билан “Учлик иттифоқи”нинг йўлига кўз тикди…\nИшлар суръати жўнашиб кетди. Шаҳвоний ўйинлар ёзда Оқпартовда, қишда Шохдор Такаев бошчилик қилаётган бригада дала шийпонида тўрт йил давом этди. Қурёзагул бирор марта “Учлик иттифоқи” анжуманида иштирок этмади. Ижроқўм раисаси арзирли сабаб бўлмаганда, уни бир соатда синдириб, ҳар қанча қайсар бўлмасин, Ҳуккининг олдига йўллаган бўларди…\n…Қурёзагул биринчи бор Қўзи Шишак билан қовушганда, унинг жинсий ночорлигини сезди. У хўрознинг тилича ҳам туюлмади. У қанжиққа айланиб ҳам, одам сифатида ҳам қовушиб кўрди. Ичининг олови тирноқча пасаймагач, ўз ёғида ўзи қовурилди. Бошини қайси деворга урмасин, фойдаси бўлмади. Шохдор Такаевни изласа, қасам ичиб қўйганди, ўйламасдан айтган сўзлари бошига бало бўлди. Бошқасини топай деса, Шохдор Такаевга ўхшагани йўқ эди. Шунинг учун у Қиё жиннини қарғаб кунларини кеч қиларди. Унинг нима айби бор, ўзи билмасди. Вужуди қичишиб, азоб тортган паллаларда унга қўшиб Ҳуккини ҳам ёзғирарди. “Йигит ўлмай, жувонмарг бўлгур, ўларкансан, уйланиб нима қилардинг? Уйландинг, уйландинг, ширинкомага ўргатмасанг, асаканг кетардими? Илоё, гўрингда чириб-ириб, Ўғилой Чўвиш айтганидек, қурт-қумурсқаларга ем бўлгур”, деб қарғар, қуруқ сўздан натижа чиқмаслигини ҳам яхши тушунарди. Бир куни бошига янги фикр келди. Экин-тикинга эътибор билан ёндошсанг, яхши ҳосил оласан, сигирни парваришлаб, вақтида емлаб турсанг, сути кўпаяди. Териси суягига ёпишган буқага меҳр берсанг, семиради, ғунажинни кўрса, жонини киргизади. Қўзи Шишакнининг усти-бошини бутлаб, қорнини тансиқ таомлар билан тўйдирсам, ўзгармасмикан, деб ўйлаб қолди. Албатта Қўзи Шишакнинг егани олдида, емагани кетида, у оч эмасди. Аммо бу каби емишлар ҳар қанча тансиқ бўлмасин, инсоннинг қувватига бевосита таъсири ҳисобга олинмаган эди. Айнан, қувват масаласини назарда тутаётган Қурёзагул, ўша кундан бошлаб унга ҳар саҳарда ўн донадан қора товуқнинг тухумини юттирди. Хархаша бошласа, отанг яхши, онанг яхши, дея авради. Ҳар ҳафтада тухумлар сони биттага ошиб борди. Қўзи Шишакнинг унинг тантиқликларига кўнишдан ўзга иложи қолмади. Икки ҳафта ўтиб, ўзгариш бошланди. Тухум ёнига бошқа масаллиқлар қўшса бўладиган муддат етди. Қурёзагул ун қопидан тикилган рўзғорсумкасини кўтариб туман марказига йўл олди. Қассобхоналардан буқанинг моягини йиғди. Уйига келгач, ошхонага учиб кирган чумчуқларни ушлади. Молҳовлидаги бостирмага ин қўйган чумчуқларнинг инига қўл тиқиб, полопон терди. Полопони йўқ уялардан тухум ўмарди. Полопонларни моякларга аралаштиб, мантиқасқонга қўйди. Чигирткани тухумга булғаб, сариёғда қовурди. Тунда қайтган Қўзи Шишак махсус таомларни паққос тушириб, тонг отгунча ухламади. Ҳовури босилиб, жони ором топган Қурёзагул шу кундан бошлаб ҳар саҳар рўзғорсумкасини кўтариб туман марказига йўл оладиган одат чиқарди. Гўшт дўконларида уни танимайдиган қассоб қолмагани каби калхўз ҳудудларида бирор чумчуқ ёки чигиртканинг жони омон қолмади. У бор меҳр-муҳаббати ва куч-ғайратини, Ҳуккидан қолган бутун мол-давлатини Қўзи Шишакнинг оғзидан тиқиб, кетидан оқизди. Бўлмаганни бўлдирмоқчи бўлиб, биринчи йил озиб-тўзди, иккинчи йил ҳаддига келиб, тўлишиб қолди. Аммо товонларидаги ёриқ-йиртиқлари ўлгунига қадар битмади.\nЎғилой Чўвишнинг Қурёзагулга зуғум қилмагани унинг Қўзи Шишакка меҳр-муҳаббати ва хокисорлиги туфайли эди. Яра-чақалари битиб, ранг-рўйи тозарган Қўзи Шишак семириб, қувватга тўлди. Фаол иштирокчига айланди. Иттифоққа Сипсагул қўшилгач, жонини жабборга бериб Шохдор Такаев билан бақамти турди. У заққум-заҳмат чекмаганида, икки эркакнинг уч еб тўймас байтални эплаши қийин кечарди. Барчасига гувоҳ Ўғилой Чўвиш кўзларига ишонмасди. Қўзи Шишакнинг ўзгаргани ғалати эди. Унинг дағал териси нафислашгани етмагандек, Шохдор Такаевникига тескари ўлароқ, райҳон чайнаган тишларидан баҳор нафаси уфурарди. У ўртада талош эди. Эврилишлар ижроқўм раисасининг руҳиятига таъсир ўтказди. У ҳаёт ва одамлар ҳақидаги қарашларини ўзгартирди. Нариги дунёнинг борлигига ишона бошлади. Хаёлини Ҳуккининг қиёфаси қамради. Қўзи Шишакни муллонинг руҳ-арвоҳи қўлламаяптимикан деган гумон уни жинни этаёзди. Етимликда, оч-наҳор ўсган оми бир қизнинг қўлидан бундай иш келмасди, деб ўйлади. Сипсагулнинг ҳикоялари уни янаям домига чуқурроқ тортди. Камунистик мафкурага зид ўлароқ у жин-ажиналарнинг мавжудлигига ишонди. Азбаройи Ҳуккининг шотисидан еёлмаганидан aфсус чекадиган одат чиқарди. У буни ҳаётидаги энг катта омадсизлик деб ҳисобларди. Назарича, хато қилмаганда, у Олий Савет президиуми раисаси бўларди.\nНусхагул билан Сипсагулнинг айтишига кўра Ҳуккининг айғирникига ўхшаган ҳиди мияни афюн мисол сеҳрларди. Тилсимланган мижоз, шу-шу, оғзининг бўшини бировга бермасди. Девор бўлмаса, кўзлари деворнинг нари ёғидаги нарсаларни кўрарди. Кўзга боқиб одамнинг ичидаги ниятини уқарди. Сиртдан “Раисчилик” институтининг тўртинчи босқичида ўқиётган Нусхагул, еганлари таъсирида аввал бригада бошлиғи бўлиб ишлади. Кейин калхўз парткўми лавозимига кўтарилди. Навбатда уни калхўз раислиги кутарди. Сипсагул ҳам бекордан-бекорга бригада бошлиғи бўлмади. Уни ҳам Ҳуккидан еганлари қўллади. Нияти, Нусхагулга ўхшаб, Тошкент “Раисчилик” институтида сиртдан билимини ошириш эди. Шу каби бўлмағур гап-сўзларни эшитавериб Ўғилой Чўвишнинг Ҳуккининг олдига боргилари келиб кетарди. Орзуси тезроқ у билан жуфтлашиш эди.\nҚурёзагул барибир Қўзи Шишакнинг бир камчилигини бартараф этса, икинчиси чиқарди. Яқинда калхўз бошланғич партия қўмитаси лавозимига ўтирган Нусхагул Товуқбоқаровнанинг ижроқўм раисасига берган иқрорига кўра, Қўзи Шишак ҳеч қачон Ҳуккининг изини босолмасди. Афлотун гўридан тирилиб чиқса ҳам бунинг иложи йўқ эди. “Учлик иттифоқи”дагилар Қурёзагул сингари умид этишдан тийилмасдилар. Қурёзагулнинг ўжарлигидан зада Қўзи Шишак Ҳукки каби букри эмаслигидан азият тортарди. Иложи йўқлигини ҳар ўтириб-турганда эслатадиган Қурёзагул қовушганда Ҳуккининг бўйини туйиш учун ундан айғир терисини топиб келишни талаб этарди. Бу гапни қайта-қайта эшитишдан безган раис калхўздаги якка-ягона отни сўйдириб тинчимоқчи бўлди. Тўшак ўрнига от терисини тўшаган Қурёзагул Ҳуккининг бўйини туя олмагач, охирги чорани қўллади. У бўлажак Туркманбошининг жаҳонга машҳур Оҳолтекин айғирининг сийдигига қоришган тезагини Ғайбулла полвондан топиб келтиришни илтимос этди. Пул учун Чорсунинг ҳожатхонасига калла ташлайдиган полвон одам боласининг қўлидан келмайдиган бу ишни ҳам қойиллатди. Машҳур айғирнинг ҳиди ҳақиқатан бошқача эди. Ҳидлатса, ўлганига минг йил кечган байталга жон инарди. Қурёзагул кўрпа-тўшакларига тезак аралаштириб авра-астар қавиди. Афcус, унинг барча уринишлари охирида яна бекор кетди. Мияни ачитадиган жиҳати Ҳуккиникига чолим берса-да, жинсий жазавани босолмасди. Аксига олиб, ҳидни ёқтирган Қўзи Шишак қанжиққа айланиб қолди. У ялиниб-ёлвориб Арлонни чақириб келишларини илтимос қила бошлади. “Бўлмаса, Шохдор Такаевга кетаман”, дея Қурёзагулга иғвогарлик ҳам қилди. Ҳамияти қўзиган Қурёзагул бошини чангаллаб, кўчага отилди. Не ёзиқ, ҳовлисини ҳам куйиккан байталлар босганди…\nҚурёзагул уч йил ўтиб Қоратумшуқнинг қадрига етди. У ўлмаганда, байталга айланган калхўзчиларни ҳовлига йўлатмасди. Айтганимиздек, у ковушга бир тумшуғини босганча қайтиб ўрнидан турмади. Бир ҳафта ўтиб жон таслим этди. Хиёнатлар жонидан ўтиб кетган эди. Тириклигида эшигида еб-ичиб юрганлар, Ҳукки ўлгач, орақасини вайронага айлантиргандилар. Қоратумшуқ ўлимни танламаганда, унинг субутсиз одамлардан фарқи қолмасди…


16.01.2017 Икки давлат бош вазир ўринбосарлари З. Бобур театри жамоаси билан учрашди\n29.12.2016 2017 мелодий йил арафасида\n09.12.2016 Арзон ва тезкор интернет учун!\n26.11.2016 Алмазбек Атамбаевнинг 5 йиллиги\nЯнаги ҳафтада Алмазбек Атамбаевнинг президент инаугурацияси тантаналари ўтказилганига ҳам беш йил бўлади. Бу хақда энди кўп гап айтилади, мақолалар ёзилади. Бу борадаги биринчи сўзни айтиб қолай.\n19.11.2016 Президент ички ишлар вазири Улан Исраиловни қабул қилди\n19 ноябр куни Президент Алмазбек Атамбаев ички ишлар вазири Улан Исраиловни қабул қилди. Бу хақида ҚР Президенти матбуот котибияти хабар берди\n10.11.2016 Ўзбекистон билан чегараларни делимитация қилишда ижобий силжиш\n27.10.2016 «Дўстлигимиз ришталари узулмагай,- у абадийдир»\n26.10.2016 А.Атамбаев ва Ш.Мирзиёев телефон орқали қирғиз-ўзбек муносабатлари истиқболлари хақида фикрлашдилар\n24.10.2016 Коалициянинг тарқалиши ақлга тайин иш эди\n19.10.2016 Қирғизистон ва Ўзбекистоннинг ТИВ раҳбарлари ўзаро ҳамкорлик дастурини имзоладилар\n19 октябр куни Тошкентда ўтказилаётган Ислом Ҳамкорлиги Ташкилотининг 43 ташқи ишлар вазирлари сессияда иштирок этаётган Қирғизистон ташқи ишлар вазири Эрлан Абдилдаев ўзининг ўзбек ҳамкасби Абдулазиз Комилов билан учрашди.\n12.10.2016 Президент А.Атамбаев Гуржистонда\n12 октябр куни Қирғизистон Республикаси Президенти Алмазбек Атамбаев ўзининг расмий сафари доирасида Гуржистоннинг Президенти Георгий Маргвелашвили билан учрашди. Бу хақда ҚР Президенти матбуот котибияти хабар берди.\n11.10.2016 Конституция палатасида нодавлат ташкилот вакили жанжал қилмади\n02.10.2016 Дўстлик ришталари қайта уланмоқда\n19.09.2016 Ўзбекистон Унгуртоғдан милиция постини олди\nЎзбекистон Унгуртоғдан милиция постини олди 18 сентябр куни Ўзбекистон Унгуртоғдан милиция постини олди. Бу хақда ҚР Давлат чегара хизматининг матбуот котибияти хабар берди.\n16.09.2016 МДҲ давлат Бошлиқлари Кенгашининг 25чи мажлиси\n15.09.2016 Президент Алмазбек Атамбаев Ўзбекистон ташқи ишлар вазирини қабул қилди\n27.08.2016 Президент хавфсизлик масалалари бўйича мажлис ўтказди\n26.08.2016 ИИВ вақтинча қуролларни олиб қўяди\n19.08.2016 Бош вазир Ўш вилоятида\n11.08.2016 ҚР Бош вазири Сочида\n11 август куни Қирғизистон Республикаси Бош вазири Сооронбай Жээнбеков Евроосиё Хукуматлараро кенгашининг навбатдаги мажлисига қатнашмоқ учун Россия Федерациясининг Сочи шаҳрига келди. Бу хақдаги маълумотни ҚР Хукумати матбуот котибияти берган.


Жонсиз тана ёрдамида смартфонни блокировкадан чиқариш мумкинми? - Terabayt.Uz\nЖонсиз тана ёрдамида смартфонни блокировкадан чиқариш мумкинми?\nХавфсизлик тизимлари бўйича экспертлар шу кунларда полиция жонсиз одам танаси ёрдамида унинг iPhone қурилмасини блокировкадан чиқара олиш ёки олмаслиги хусусида баҳсга киришиб кетганлар. Гап бу ерда Сазерленд-Спрингс черковида қирғин уюштирган Дэвид Кэйли хусусида кетмоқда.\nБаъзи экспертларнинг фикрича, ўлган одамнинг бармоқ излари ёрдамида Touch ID'дан ўтиш имконсиз Боиси, бу сканер бармоқдаги юқори частотали тўлқинга ҳамда инсон танасидан ажралиб чиқадиган электр қувватига асосланади.\n«Агар датчиклар тирик одамнинг бармоқ изини текширишга асосланган бўлса, жонсиз тана ёки бармоқ изларининг резина нусхаси ёрдамида телефонни "очиб" бўлмайди», – дейди биометрик сенсорлар ишлаб чиқарувчи Precise Biometrics мутахассиси Дэниел Эдланд.\nШу билан бирга, бу фикрга қарши мулоҳазалар ҳам йўқ эмас. Electronic Frontier Foundation адвокатларидан бири Нэйт Кардозонинг сўзларига кўра, ўлган одам танаси ёрдамида Touch ID тизимидан муваффақиятли ўтиш мумкин.\n«Бу ҳолатда Touch ID'ни ечиш мумкин. Бироқ, Face ID тизимида бу имконсиз бўлса керак», – дейди эксперт.\nUnifylID компанияси бош директори Жон Вэйлининг тасдиқлашича, ҳаракат қилинса ҳар иккала хавфсизлик тизимларини блокировкадан чиқариш мумкин.\n«Touch ID ва Face ID тизимларини смартфон фойдаланувчисининг жонсиз танаси ёрдамида ҳам бузиб кириш мумкин. Тўғри, баъзи датчиклар тананинг жонли ёки жонсиз эканининг ҳам фарқига боради. Бироқ, уларни ҳам алдаса бўлади», – дейди Вэйли.\nШундай бўлса ҳам, бир ҳафтадирки, одамларга қарата ўқ очган жиноятчининг жасади ёрдамида унинг iPhone смартфонининг тизимига кира олишгани йўқ. Гап шундаки, фойдаланувчи айфонни 48 соат давомида ишлатмаса, смартфон автоматик равишда парол сўрайди. Айфонда Touch ID ёки Face ID тизими ўрнатилган бўлса ҳам.\nШу вақтга қадар ҳукуматга ёрдам беришни рад қилиб келган Apple компанияси бу гал АҚШ ФҚБ га ўзи мурожаат қилиб, жиноятчининг айфонидаги маълумотларни олиб беришда ёрдамлашишни таклиф қилди. Ҳозирча кейинги тафсилотлар жамоатчилик учун қоронғу.\n#Apple iPhone 7 #Touch ID


18.01.2019 Чоп этиш учун\n2019 йил 18 январь куни Ўзбекистон Республикаси Олий Мажлиси Қонунчилик палатасининг Саноат, қурилиш ва савдо масалалари қўмитаси томонидан 2018 йил 6 июль куни ўтказилган “Ўзбекнефтгаз” АЖ раисининг “Табиий ва суюлтирилган газдан оқилона ва самарали фойдаланишнинг ҳолати ва истиқболлари тўғрисида”ги ахбороти юзасидан қабул қилинган қўмита қарорининг ижроси юзасидан мониторинг ўтказилди.\nУнда қўмита қарорида кўрсатилган тавсиялар бўйича Ўзбекистон Республикаси Вазирлар Маҳкамаси, тегишли вазирлик ва идоралар вакилларининг ахбороти эшитилди.\nМавжуд амалиётдаги муаммоларнинг ечимлари юзасидан масалалар муҳокама қилинди ва тегишли тавсиялар ишлаб чиқилди.\nШунингдек, соҳадаги муносабатларни тартибга солиш ва янги сифат даражасига олиб чиқиш мақсадида Ўзбекистон Республикасининг “Газ таъминоти тўғрисида”ги қонун лойиҳасини парламент қуйи палатасига киритиш жараёнини жадаллаштириш масаласи ҳам қўйилди.\nТабиий газдан самарали ва оқилона фойдаланиш, уни тузатишда технологик йўқотишларни камайтириш, газдан фойдаланишда ис газидан заҳарланишнинг олдини олиш юзасидан оммавий ахборот воситаларида тарғибот ишларини кучайтириш бўйича тавсиялар берилди.\nКўришлар сони: 1993


Туркманистон прeзидeнти билан учрашув - Халқ сўзи\n17 Ноябрь, Якшанба\nТуркманистон прeзидeнти билан учрашув\n13:49 17 Август 2019 Сиёсат\n2019 йилнинг 16 август куни вазирликлараро сиёсий маслаҳатлашувларнинг навбатдаги раундида иштирок этиш учун Ашхобод шаҳрига келган Ўзбекистон Республикаси Ташқи ишлар вазири Абдулазиз Камилов Туркманистон Президенти Гурбангули Бердимуаҳамедов томонидан қабул қилинди.\nВазир биринчи Каспий иқтисодий форумининг муваффақиятли ўтгани муносабати билан Туркманистон Президенти ва биродар халқига Ўзбекистон раҳбари Шавкат Мирзиёевнинг оташин саломи ва самимий табрикларини етказди. Мазкур форумда Ўзбекистон Бош вазири раҳбарлигидаги делегация иштирок этди.\nМулоқот чоғида икки томон кун тартибининг асосий масалалари, кўп қиррали Ўзбекистон-Туркманистон алоқаларини яна ривожлантириш истиқболлари муҳокама қилинди.\nТаъкидланганидек, икки мамлакат раҳбарларининг қатъий сиёсий иродаси сабаб Ўзбекистон ва Туркманистон ўртасидаги ўзаро манфаатли ҳамкорликни фаоллашуви кузатилмоқда. Биринчи ярим йиллик якунларига кўра савдо айланмаси 257 миллион АҚШ долларини ташкил этди. Бу ўтган йилнинг шу даврига нисбатан 2,8 марта кўп ҳисобланади.\nСуҳбат давомида БМТ, МДҲ, Оролни қутқариш халқаро жамғармаси ҳамда бошқа глобал ва минтақавий ташкилотлар доирасидаги алоқаларга доир масалалар юзасидан ҳам фикр алмашилди.


17:48 22 Феврал 2018\n19:14 11.04.2017 (Янгиланган 10:23 12.04.2017) Ҳавола олиш\nАсли ўзбекистонлик бўлган Гулсаной Мажидова қўлида ёш боласи билан Москвада ёлғиз қолди: аёлнинг кўзи ёриши билан, фарзанднинг отаси уни ташлаб Санкт-Петербургга қочиб кетган\nТОШКЕНТ, 11 апр — Sputnik, Дилшода Раҳматова. Уч ойлик гўдак фарзанди билан Москвадаги сайлгоҳларни бирида жойлашган вагончада яшаётган Гулсаной (асли исми Гулшода) шу ҳафтада ватанига қайтади. Бугун аёл Sputnik Ўзбекистон мухбири ёрдами билан Москвадаги Ўзбекистон элчихонасида ўғлини Россиядан олиб чиқиб кетиш учун зарур бўлган барча ҳужжатларни расмийлаштирди. Энди фақат чипта сотиб олиш қолди, холос.\nЁрдамга муҳтож ўзбекистонлик жувон: тезроқ уйга қайтишни истайман\nЭслатиб ўтамиз, 22 яшар аёл ўғил фарзандни дунёга келтиргач, фарзандининг отаси(Гулшода у билан шаръий никоҳда бўлган) Санкт-Петербургга қочиб кетган. Аёл шу тариқа Москвада қўлида гўдак билан, бунинг устига турар-жойсиз ва ҳатто пулсиз қолган. У шу вақтгача Москвадаги сайлгоҳларнинг бирида қурувчилар вагонида яшаб келаётган эди.\nГулсанойнинг бошига тушган мушкулликларга "баттар бўл", деб эмас, ачиниш билан қараганлар, ишонувчанлиги оқибатида мана шундай танг аҳволда қолаётган ватандошларига ёрдам қўлини чўзганлар топилди. Айнан ана шундай инсонлар ижтимоий тармоққа Гулсанойнинг қисмати ҳақида ёзгач, Sputnik Ўзбекистон мухбирлари аёл яшаётган вагончани топиб боришга муваффақ бўлишган эди.\nSputnik Ўзбекистон мухбирлари Гулсанойга у Россиядан фарзанди билан бирга чиқиб кетиши учун зарур бўлган йўл-йўриқларни кўрсатишди. Ва бугун Москвадаги Ўзбекистон элчихонасига у билан ҳамроҳликда бориб, аёл ҳужжатларни расмийлаштиргунга қадар, унинг ўғлига қарашиб туришди. Элчихона ходимлари (уларга алоҳида миннатдорчилик билдириш лозим) қисқа фурсат ичида аёлга ҳужжатларни тайёрлаб беришди.\nБу воқеада жавобсиз қолаётган саволлар кўп. Аммо "Эркакларга ўзи нима бўляпти?", "Нега кейинги пайтларда аёллар орасида бундай ҳодисалар кўп такрорланяпти?", деган саволлар жуда кўп берилди…\nКимдир Гулсанойнинг қисматига ачиниш билан қаради, кимдир мийиғида кулди…\nАёлларнинг ҳуқуқий саводсизлиги натижасими бу? Ёки ота-онадан, улар берган таълим-тарбиядан излаш керакми айбни? Бу саволларга, биз афсуски, жавоб бера олмаймиз.\nГулсанойга ҳамда у қатори хорижга пул топиш учун интилаётган аёл-қизларга фақат битта ўтинчим бор: опа-сингилларим, ўзингизни эплаб юришингизга ишонсангизгина, чет элга сафарга чиқинг.\nМосква кўз ёшларга ишонмайди!


Дарахтлар кўлкасидан ҳадиксираб қарар ул - “Китоб дунёси” газетаси сайти\nДарахтлар кўлкасидан ҳадиксираб қарар ул\n1209 марта кўрилган.\nМен ҳар бир ёзувчи ўз ҳаётида ҳеч бўлмаганда ўзининг бир буюк китобини ёзиб қолдириши керак деб ўйлайман. Шундагина у ёзувчи сифатида шаклланиб етилган бўлади.\nАл-Форобий – араб тилида ижод қилган биринчи файласуф. Аристотел, Платон сингари буюк файласуфларнинг асарларини араб тилига таржима қилган. Ўзининг рисолаларида ҳам шу зотларнинг ғояларини давом эттириб ривожлантирган. Арасту – Аристотелни Оврупода ҳам, Юнонзаминдагина эмас Х-ХI аср мусулмон шарқида ҳам дунёнинг Биринчи муаллими деб аташган. Ал-Форобий бобомиз Иккинчи муаллим рутбасига муносиб кўрилди.\nДавлат, салтанат асосчиларининг энг яхши ёдгорликлари уларнинг ўзлари бунёд этган давлатларидир. Бунга улар барпо этган шаҳарларни ҳам қўшиш мумкин... Амир Темурдан ул зотнинг жонли сиймосига қараб яратилган ҳайкаллар бўлмаслиги мумкин, аммо Соҳибқирон бунёд этган шаҳарлар Самарқанд, Бухоро, у киши бино этган муҳташам Хожа Аҳмад Яссавий мақбараси мангу барҳаёт ёдгорликдай яшаб келмоқда.\nТоғларнинг юксаклигини ерга урмасдан, дашту чўлларни юксакка кўтармоқ керак.\nМенинг онам жуда донишманд аёл эди. У менга фақат шундай деб насиҳат қиларди: “Мағрур одам билан доим мағрур бўл – у ҳам пайғамбарнинг боласи эмас. Хушмуомала киши билан ҳамиша яхши муомала қилки, у сенинг отангнинг қули эмасдир. Агар бирор одамни учратиб қолсанг, уни кўрганингдан хурсанд бўлгилки, эҳтимол, сен бу инсонни охирги марта кўраётгандирсан.” “Тош билан урганни ош бериб меҳмон қил...” Онам насиҳатларини, онамнинг сабоқларини мен ҳамиша ёдимда сақлаб юраман...\n“Ўлжас билан суҳбатлар” китобидан\nҚора Ва Қизил\nFas – Рим қонунчилигида\nэнг олий ҳуқуқ.\nFas est – “Ҳамма нарса мумкиндир”.\nРим саркардалари легионларни\nFas ҳуқуқи билан қуроллантириб\nаскарларни юбордилар босқинчи шаҳарларга.\nFas – ғижирлатинг тишларни:\nбу олам сизларники.\nFas – бегона ҳаётга ва мулкка\nFas – қаҳрдан қисилган кўзларнинг\nинсонликнинг тугашини билдиргувчи бу тасдиқ.\nШунда ХХ аср Римида\nкесишган қўш чақмоқдай ўт олди Fasist сўзи.\nҲа, қора кўйлакли тўнғич файласуф\nЖоҳил дунё мерос қолди\n(у тарихчи эди).\nу – қора кўйлакда,\nу – қораларга қарши\n(у телба эди).\nҳамма нарса мумкиндир!\nҲатто мантиқ ва ўхшашлик\nҳамда она бўрини эмган\nРомул ила Румни эслаш ҳуқуқи.\nқия манглайлари уларнинг\nва бўрининг кулранглиги,\nҳамда жабрдийда Рим.\nСевги изҳор қилишмайди\nтоки биз соғ эдик,\nгапиришмади бизлар ҳақда\nЛотинча товушда ўқишмади жанозамизни,\nгирифтор қилишмади лотин сўзига бизни,\nтомиримиз ушлаб, табиблар\nайтишмади кўҳна Римда таҳлика солган\nFas est ҳукмини!\nБу демак – вужудинг чириган, бемор,\nсерёғ, хуштаъм овқатларни егин сўнгги бор,\nоғриқларга қилмагин парво,\nўлмоқ муқаррар сенга,\nдемак – ҳаммаси раво!\nУмр қисқа, токи яшар экансан – Fas est,\nТоки ҳаётингдан умидинг узиб,\nозғин қўлларингни икки ёнингга\nноумид ташлабон ётмас экансан,\nқорага ўрангин сен,\nўйнаб кулгин сен, фашист!\n...Бироқ Брест ортида\nбордир, бир окоп бордир...\nЎқлар хароб айлаган\nалвон рангли бир дўнглик...\nВа менинг каска билан\nунда очиқ турибди қалбим,\nМенинг йўл, сўқмоқларим бари ўшанга борар.\nМен қаерда бўлмайин,\nўшал окопдаман мен.\nЭнг охирги сарҳадим\nмени чорлар, шоширар.\nУзоқ-узоқ юрди у чўлда.\nСўраб ўтирмоқнинг ҳозир ўрними?\nБўрини кўрди у ногаҳон йўлда.\nАниқроғи – она бўрини.\nҚалин юлғунзорда ётарди жонвор,\nҲолсиз панжалари чўзилган, бежон.\nҒажилган бўғзидан такрор ва такрор\nШариллаб оқарди лойдай қуюқ қон.\nКимнинг? Бўрими ё итлар? Кимнинг иши бу?\nКўркўз болалари буни билмарди.\nУлар талашишиб, тамшаниб ушбу\nЧалажон онани тинмай эмарди.\nОч қолган жонворлар эслолмас бошқа,\nЎт ва гиёҳларнинг ҳиди, номини.\nУлар ичишарди очофатларча\nСовиб бораётган она қонини.\nҚасос кирар эди қон билан бирга,\nБу қасос кимга?\nКим бўлса барибир эмас беасос –\nҚасос олар улар бир-бир ташлашиб,\nГоҳи алоҳида, гоҳ биргалашиб.\nДуч келганларида дашт, қирларида\nҚасос олишади бир-бирларидан.\nОвчи ўз йўлидан жимгина кетди.\nСўраб ўтирмоқнинг эмас хонаси.\nКетди жонворларга тегмай, –\nҲимоя қилмасди энди онаси...\nҲали ҳеч ким ўпмаган бу дилбар тунни кўринг!\nДарахтлар кўлкасидан ҳадиксираб қарар ул.\nЯлтирайди ой нури,\nИсонинг соясидай оқариб боради йўл.\n...Сукунат гулдирар! Тун\nҚучоқдан юлқиниб кетади,\nБаданлари бир ялтирайди!\nСирғалар қора, ҳўл харсанглар узра.\nЎзим лол, карахт,\nЎгай она каби кўкда ой учар,\nОйки балқиб борар, бағритош, бадбахт.\nҚизалоқ – тун!\nТўхта! Чопаман. Тўхта!\nҚаро кўзлар билан қараб кетди у,\nҚаро сочлар билан авраб кетди у.\nТитроқ кафтлар билан ҳаёсин тўсиб\nОйдинда жилмайиб туриб қолди сўнг.\nҚип-яланғоч ҳолда жар ёқасида\nТурарди нозланиб оппоқ ҳаёдан.\nСув оқар ялтираб қоп-қора ёлдай,\nЙиллар, тушлар, меридианларни\nМен эса ёшман,\nБироқ тун олдида оқарган сочман.\nМен тунни ўпаман –\nИсмини пичирлаб –\nМенинг залим сукут сақлар. Жим.\nҚўлимдан келганин барчасин айтдим.\nСукут сақлар мўйсафидлар,\nҚани, эй зал,\nқўзғал энди юмшоқ креслолардан,\nОқ йўл бўлсин сенга!\nОғу эмас, хушбўй тамаки\nсизнинг узун муштукларингизга,\nГўзал коинотлар ёр бўлсин сизга!\nЯхши тушлар, яхши таомлар,\nҚўну қўшниликка – ишончли дўстлар.\nМана, бир навжувон,\nАто этсин сизга яхши фарзандлар,\nяхши эрни эса сўзсиз топарсиз!\nМошин ғами ўртайди қалбин,\nЧўпоннинг кўнглига қил сиғмас –\nҚўзилатиш мавсуми яқин.\nСизга фақат яхши касб-корлар!\nСизга – яхши Америка,\nва қишлоқ болалари!\nСизларга – зўр шоир,\nбўлажак ҳукуматларнинг аъзолари!\nбуни орзу қилинг,\nяшангиз лоақал эҳтиёткорроқ!\nЯшангиз шоирлар васияти-ла:\nулар сизга тилар\nСен асалсан гўё,\nэсладимми – тишлар инграйди,\nСен – бир ҳазил,\nки дастингдан юрак ҳўнграйди,\nМен фақирман, ким ҳам хафа қиларди!\nДўзах кўрдим, энди жаннат истар дил.\nЭҳ, нечун бошқалар сени севадир,\nСевмагин, ў, улар одаммас ахир!..\nКишнайди, нокаслар, ўхчиб, ҳиқиллар,\nУлар одам эмас, улар – йилқилар!\nТилларим тишларни синдирганида,\nбарчасин кўриб туриб, дош бериб,\nодам дея саналмоққа қолурми ҳаққим?\nТунлар қурбақадек бўзламасликнинг\nбева – фарёдни,\nбалиқ – дарёни,\nтулпор – кенг яйловни\nношуд – шуҳрат-шонни,\nқуёш – соф осмонни\nСен зиқнасан, сенга яшаш осон,\nменга ризқин тутди ҳатто гадо ҳам,\nгўёки гўдакка сут берган каби.\nЎ, мен номард, Хайём бўлсайдим агар,\nЎ, мен нокас, Ҳофиз бўлсайдим агар,\nЎ, Махамбет бўлсайдим агар\nМуродимга етардим балки!..\nФақат барча шеърлар ёзиб битилган.\nШундай севгандилар тоғу даштда ҳам,\nШундай севгандилар қувнаб, қон ютиб.\nЎзгача севиш ҳам мумкинми ёки?..\nМен сени севаман –\nРус тилидан Сирожиддин САЙЙИД таржималари


Александр Гейнрих билан тўп сурган таэквондочимиз\n13 августа, 2019, 22:42\nТаэквондочилар ММА жангларида муваффақият қозона оладими?\nЖасур Бойқўзиев ўзбек таэквондо WTF оламида ўзига хос тарих яратган спортчилардан саналади. Фаолияти давомида кўплаб совринларни қўлга кирита олган. Ҳозирда, кадетлар терма жамоасида ёрдамчи мураббий сифатида фаолият юритмоқда. Қолаверса, хали спортчилик фаолиятини ҳам якунлаш ниятида эмас.\nБиз ушбу спортчимиз билан бироз сухбат қурдик. Қуйида, уни эътиборингизга хавола этамиз...\nЖасур Бойқўзиев 1986 йил 4 сентябрда Тошкент вилояти Ангрен шаҳрида таваллуд топган. Таэквондо WTF бўйича 10 карра Ўзбекистон чемпиони, Осиё чемпиони, Осиё ўйинлари ғолиби, Жаҳон чемпионати совриндори, Гран При турнирлари ғолиби ва совриндори, Ўзбекистонда хизмат кўрсатган спортчи.\n- Жасур мураббийликка жиддий киришганингизга қараганда, спортчилик фаолиятингизни расман якунлаганга ўхшайсиз?\n- Биласизми, умуман олганда хали спортчилик фаолиятимни тўлиқ тугатганим йўқ. Шунчаки, айрим сабабларга кўра мусобақаларда иштирок эта олмаяпман. Лекин яна даянга чиқиб, юртимиз шаънини муносиб ҳимоя қилиш истагидаман.\n- Спортчилик ҳамда мураббийлик фаолиятини бир вақтда олиб бориш қийинчилик туғдирмайдими?\n- Балки ўзига хос ноқулайлик туғдириши мумкиндир. Лекин барчасини уддаласа бўлади.\n- Айтингчи, мураббийлик маъсулияти қандай экан?\n- Спортчилик фаолиятимда мураббийларга қанчалик қийинлигини билмас эдим. Буни энди хис қилмоқдаман. Сабаби, спортчи фақат ўзи учун ҳаракат қилади. Мураббий эса ҳамма шогирдлари учун жон куйдиради.\n- Куни кеча пойтахтимизда кадетлар ўртасида жаҳон чемпионати якунланди. Умуман шогирдларингиз натижасидан қониқиш хосил қилдингизми?\n- Албатта, кўнглимиз тўлди. Чунки, хали Ўзбекистон Таэквондо WTF тарихида кадетлар ўртасида жаҳон чемпиони бўлмаган эди. Бу натижани ҳам қўлга кирита олдик. Бу биз учун муваффақиятларнинг бошланиши деб биламан. Насиб қилса, янада яхши натижаларни кўрсатиб, бизга ишонч билдирганларни ишончини оқлашга ҳаракат қиламиз.\n- Адашмасам, бу Ўзбекистон WTF Асоциацияси ташкил қилган энг юқори савиядаги турнир бўлди?\n- Шубхасиз, бундай тадбир хали бўлмаган эди деб бемалол айта оламан. Ташкилотчилик жуда юқори бўлди. Бунга ташриф буюрган мехмонларнинг фикрларидан ҳам билса бўларди. Асоциация рахбарияти барча қулайликларни яратиб берди. Бир сўз билан айтганда юртимизга ташриф буюрган барча делегация аъзоларида мазкур жаҳон чемпионати катта таассурот қолдирди десам янглишмаган бўламан. Қолаверса, Бутунжаҳон Таэквондо WTF тарихида энг катта “Fleshmob” ўтказилди. Бу эса юртимизда ушбу спорт турини янада ривожланишига, ёшларнинг қизиқишига сабаб бўлади деб ўйлайман.\n- Янги рахбарият ўз олдига қандай юксак мақсадлар қўйган?\n- Бу борада узоқ гапириш мумкин. Албатта юксак марраларни забт этишни мақсад қилишган. Рахбаримиз, Шерзод Рихсибоевич Тошматовни бокс федерациясидаги фаолияти орқали барча яхши танийди. У ерда эришган муваффақиятларидан ҳам барча хабардор. Ўз ишининг устаси. Шундай экан, Таэквондо WTFда ҳам юқори чўққиларни забт эта олишимизга ишонамиз.\n- Ўзбек таэквондо тарихида 87 кг вазн тоифасида ҳар доим кучли спортчилар бўлган. Жумладан, Акмал Эргашев, Сиз, Дмитрий Шокин ҳозирда ушбу вазнда иқтидорли спортчилардан кимни алоҳида айтиб ўтган бўлардингиз?\n- Шоҳрух Ражабов ажойиб имкониятга эга.\n- Осиё чемпионати, Осиё ўйинларида ғолиб, бўлгансиз. Жаҳон чемпионати шохсупасининг юқори поғонасини забт этишга нима халақит берган?\n- Шунчаки омад етишмаган деб айта оламан. Ўша жаҳон чемпионатида азалий рақибим Радик Исаевга 5:4 ҳисобида имкониятни бой бергандим. Бироз жанг назоратини йўқотганим панд берганди.\n- Озарбайжонлик Радик Исаев фаолиятингиз мобайнида энг ноқулай рақиб бўлган эдими?\n- Қайсидир маънода жуда ноқулайлик туғдирган. Ўз ўрнида мен ҳам унинг учун шундай саналар эдим. Чунки, Радик билан умумий хисоб 2-2 кўриниш олган. Балким яна рўбарў келиб қолсак умумий ҳисобни ўзим томонга оғдираман. Ноқулайлик жиҳати унинг бўйи анча баланд эди. Адашмасам, икки метрдан ошарди. Меники эса, 184 см. ????????????\n- Олимпиадага бора олмаганлигингиз сиз учун энг катта армон бўлса керак?\n- Тўғри, ҳар бир спортчининг олий мақсади Олимпиада ҳисобланади. Менга эса, бу тўрт йилликнинг энг мухим мусобақасида иштирок этиш насиб қилмаган. Лекин Олимпиададан ташқари барча мусобақаларда ғолиб ва совриндор бўлганман. Бу эса фахрланишга арзигулик натижа деб ўйлайман. 2015 йил жаҳон рейтингида биринчи ўринда бўлганимнинг ўзи, Олимпиадада иштирок этиш билан баробар деб ҳисобайман. ????????????\n- Келинг бироз ёшликка қайтамиз. Болаликда футбол билан шуғулланганингиз ҳақида интервьюларингизда айтиб ўтган эдингиз. Нима учун, давом эттирмагансиз?\n- Футболни жуда ҳам яхши кўраман. Фақат бу спорт тури жамоавий бўлганлиги боис, яккакураш турини танлашга тўғри келган. Сабаби, жамоавий спорт тури бироз қийин саналади. Сиз кучли бўла туриб, жамоадошларингизни савияси бироз пастроқ бўлса, жамоангиз кучлилар қаторидан ўрин ололмайди. Мен эса доим кучлилар қаторида бўлишни хохлаганман.\n- Мавзуни давом эттирган холда, шуни айтиш мумкинки, сиз Ангрен шаҳрида таваллуд топгансиз. У ерда ўзбек футболида ўзига хос из қолдирган Александр Гейнрих, Ильяс Зейтуллаев каби футболчилар тарбия топган. Улар билан шахсан танишмисиз?\n- Албатта, улар ҳақида кўп эшитганман. Ўз ўрнида мухлислик қилганмиз. Гейнрих билан бир-икки марта футбол ўйнаганимизни айтмасам, шахсан таниш эмасман.\n- - Умуман олганда бошқа спорт турларидаги қайси юлдузларимиз билан яқин, дўстона муносабатга эгасиз?\n- Одатда, боксчиларимиз билан кўп гаплашиб тураман. Исроил Мадримов, Бектемир Мелиқўзиев, Хуршид Тожибоевларни айтиб ўтишим мумкин. Умуман олганда бошқа боксчилармиз билан ҳам илиқ муносабатдаман.\n- Юқорида таъкидлаб ўтганимиздек, сиздан аввал 87 кг вазнда Акмал Эргашев юртимиз шаънини ҳмоя қиларди. У билан даянда дуч келганмисиз?\n- Дуч келганмиз. Яъни қайси маънода спарринг жангларида иштирок этганмиз. Лекин расмий мусобақаларда тўқнаш келмаганмиз.\n- Пойтахтимизда бўлиб ўтган Осиё чемпионати финалида эронлик Юсуф Карами билан дуч келгансиз. У Бутунжаҳон таэквондо оламида ўз ўрнига эга эди. Лекин уни осонлик билан таслим қилдиз. Бунга қандай эриша олгансиз?\n- Бу жанг бир умр ёдимдан чиқмаса керак. Таъкидлаб ўтганиз каби, Юсуф Карами жаҳон таэквондо оламида ўзига хос спортчи ҳисобланарди. У одатда нокаутчи бўлган. Жангларининг аксариятида нокаут билан ғалаба қозонар эди. Тўғриси, ўша жангда мен ҳам шундай холатга тушиб қолишдан қўрққанман. Лекин бахсни тўлиқ назорат қилганман ва уни осонликча мағлуб этгандим. Қолаверса, мухлислар далдаси ҳам мухим роль ўйнаган.\n- Юртимизда жанговар фильмлар суръатга олиш урфга айланиб бормоқда. Бу борада баъзи спортчиларимизнинг ҳам иштирокини кузатишимиз мумкин. Таклиф бўлса, қандай йўл тутардингиз?\n- Таклиф бўлса, ўйлаб кўришим мумкин! ????????\n- Одатда, ММА йўналишида таэквондо усталарини кам учратамиз. Аслида, бундай жангларда таэквондочилар муваффақият қозонишга қодирми?\n- Албатта, чунки таэквондочиларнинг оёқ зарбалари жуда кучли ҳисобланади. Агар биринчи бўлиб, шундай зарбасини ўтказа олса, муваффақиятларга бемалол эриша оладилар.\n- Умуман олганда таэквондо оламида кимга хавас қилардингиз?\n- Биласизми, фаолиятим давомида кўплаб Олимпия ўйинлари ғолиби ва совриндорлари билан учрашиб, уларни мағлубиятга учратишга ҳам муваффақ бўлганман. Лекин таэквондо оламида энг юқори натижаларни қайд этган АҚШлик Стивен Лопесга қойил қолардим.\n- Яна Тошкентда бўлиб ўтган, Осиё чемпионатига қайтсак, ўша терма жамоа таркибида Сиз, Шокин, ака-ука Рафаловичлар ва Умида Абдуллаева ҳам бор эди. Негадир охирги вақтда Умида камнамо бўлиб қолди. Балки бундан сизнинг яъни ўша вақтдаги терма жамоа сардорининг хабари бордир?\n- Умида Абдуллаева спортчилик фаолиятини якунлаганига бир йилдан ошди. Сабаби борасида эса бирор маълумотга эга эмасман.\n- Ҳозирда, қайси нуфузли мусобақада спортчи сифатида иштирок этишн кўзлаб турибсиз?\n- 2020 йилги Осиё чемпионатида иштирок этиш истагим бор.\n- Фаолиятингизни шундай юқори нотада яунлаган яхши эмасми?\n- Тўғрикуя, лекин профессионал бўлганингиздан кейин спортни тарк этиш жуда ҳам қийин бўлар экан.\n- Умуман олганда мазмунли сухбатингиз учун рахмат. Ўз ўрнида мураббий ва спортчи сифатида барча режаларингиз амалга ошишини тилаб қоламиз!


МАШҲУР ОНАЛАРДАН ҚОМАТНИ АСЛ ҲОЛАТИГА КЕЛТИРИШ БОРАСИДА 13 ТАВСИЯ - 20 Сентября 2016 - www.SheJoT.CoM\nГлавная » 2016 » Сентябрь » 20 » МАШҲУР ОНАЛАРДАН ҚОМАТНИ АСЛ ҲОЛАТИГА КЕЛТИРИШ БОРАСИДА 13 ТАВСИЯ\nАктриса, хонанда ва моделлар ҳамиша ўзларининг қоматлари билан мухлисларни эътиборини тортиб келмоқдалар. Машҳур оналар бахтли онлар, яъни туғруқдан кейин қоматларини қандай олдинги ҳолатига келтирганлари ҳақидаги сирларини ошкор этишди. Биз эса уларга фақатгина "Офарин!” деб қоламиз.\nҲомиладорлик даврида актрисанинг вазни 19 кг ортди. Ушбу вазндан қутулиш учун актриса краш-диетадан (паст калорияли маҳсулотлар) фойдаланди. Муҳими, Кетрин кечки овқатга сабзавотлардан тайёрланган шўрваларни истеъмол қилди.\nСальма Хайек оналик бахти давридаги йиғилган ортиқча вазнни фақатгина ўрта ер денгизи-диетаси орқалигина йўқотишга муваффақ бўлган. Мазкур диетанинг асосий маҳсулотларига зайтун ва зайтун ёғи киради.\nЖей Ло ҳам, она бўлгандан кейин ортиқча йиғилган 22 кг вазнни йўқотиш учун кураша бошлади. Бунинг учун у паст калорияли оқсилли-диетани танлади.\nГолливуд актрисалардан биргина Эми қизи туғилганидан кейин кўпам оналик бахти давридаги йиғилган ортиқча вазн учун ўзини қийнамади, у лангарчўп билан рақсга тушиб, қоматини асл ҳолатига келтирди.\nСупермодель 9 ой давомида 15 кг вазн орттирди. Лима асл қоматини қайтариш учун кунига 2000–2500 мл булоқ сувини ичиб, тинмай сакрамачоқда сакради.\n"Титаник”нинг юлдузи ҳисобланмиш Кейин Уинслет ўзининг тўлароқ қомати билан актрисалар орасида ажралиб турарди. Кейт учун озиш учун алоҳида детокс-дастури ишлаб чиқарилди. Дастурнинг асосини сув, ўтли чойлар ва сабзавотлар ташкил этди.\nТабиатан келишган Зои ҳомиладорлик даврида 83 кг вазнга эга бўлди. Ортикча вазнни диета эмас, балки жисмоний ҳаракат: рақс, бокс ва пилатес билан йўқотди.\nБейонсе қизи туғилганидан кейин бир неча ойдан кеийн саҳнада кўринди. Хонанда болани кўкрак билан эмизишни қоматга ижобий таъсир кўрсатади деб ҳисоблайди. Шунингдек, у деярли ҳар куни ананас истеъмол қилди.\nЖессикага туғруқдан кейин тез озиш учун ажойиб шартнома таклиф қилишди - диета «3+2+1»: 3 марта тўлақонли овқатланиш, икки марта енгил тамадди ва бир кунда бир литр сув ичиш. Актриса ҳамиша официант келтирган таомни ярмини ейишни тавсия қилади.


Андижон вилоятининг собиқ ҳокимига “Ўзбекистон Қаҳрамони” унвони қайтарилгани айтилмоқда\n25 сентябр 2021, Тошкент вақти: 02:25\nАндижон вилоятига 1993—1996 ва 1997—2004 йилларда ҳоким бўлган Қобилжон Обидовга президент Шавкат Мирзиёев фармони билан “Узбекистон Кахрамони” унвони ва Олтин юлдуз кайтариб берилди, деб ёзди Фейсбук саҳифасида вилоят ҳокимлигининг собиқ матбуот котиби, таниқли журналист Муҳаммаджон Обидов.\nАйни пайтда Ўзбекистон ҳукумати, жумладан, президент матбуот хизмати расмий сайтида бу борада бирорта маълумот берилмади. Мазкур хабарга ҳукумат томонидан расмий муносабат билдирилмади.\n1951 йилда Қўрғонтепа туманида туғилган Қобилжон Обидов 1993—1996 ва 1997—2004 йилларда Андижон вилояти ҳокими бўлган. 1996 йилдан 1997 йилгача бош вазирнинг биринчи ўринбосари лавозимида ишлаган.\nПрезидент Ислом Каримов буйруғи билан 2004 йилда Қобилжон Обидовдан “Ўзбекистон Қаҳрамони” унвони қайтариб олинганди.\nУ 2018 йилдан буён Андижон вилояти ўрмон хўжалиги бошқармасини бошқариб келмоқда.


Прокуратура ИИБ ходимлари ва фуқаролар ўртасидаги жанжал ортидан жиноят иши очди - EFFECT.UZ\n. 00:45 | 04.01.2021\nИчки ишлар вазирлиги Йўл ҳаракати хавфсизлиги Бош бошқармаси “Бир неча фуқаролар ИИБ ходимларига қаршилик кўрсатмоқда” сарлавҳаси остида тарқалган хабар юзасидан маълумот берди.\nМаълум қилинишича, 31 декабрдан 1 январ кунига ўтар кечаси соат 04:00 ларда, Тошкент шаҳар, Чилонзор тумани, Муқимий кўчасида “Матиз” автомобили ҳайдовчиси ЙПХ ходимининг тўхташ ишорасига бўйсунмасдан ҳаракатланган.\nЧилонзор тумани, Қатортол кўчасида ҳайдовчи бошқарувни йўқотган ва автомобил бетон тўсиқ устига чиқиб тўхтаган. Автомашинада бўлган 4 нафар фуқаро ҳодиса жойига етиб келган ИИББ ЙПХ ва ППХ ходимларининг қонуний талабларини бажармасдан ўткир тиғли жисмлар билан қаршилик кўрсатган.\nФуқаролардан бир нафари ушланиб, туман ИИБга олиб келинган. Қолган 3 нафар фуқаро ҳодиса жойидан яширинган. Ҳозирда барча фуқаролар шахсига аниқлик киритилиб, ҳодиса юзасидан Чилонзор тумани прокуратураси томонидан Жиноят Кодексининг 277-моддаси 3-қисми “г” банди билан жиноят иши қўзғатилган ва дастлабки тергов ҳаракатлари олиб борилмоқда.\nЙўл ҳаракати хавфсизлиги Бош бошқармаси муносабатида ППХ ходими нима сабабдан чўнтагидан қурол олиб, чиқаётгани тўғрисида айтилмаган.\nTeglar:Chilonzor, ИИБ, Қатортол, Прокуратура\n“Ўлигини бўлса ҳам бағримга боссам эди...” – Фарғона каналига чўккан йигитнинг аянчли қисмати (Effect.uz суриштируви)\n4 январда кузатиладиган об-ҳаво маълумоти эълон қилинди


«Uzbek Tigers» жамоаси фаолиятини тўхтатадими?\nБутунжаҳон бокс сериялари WSB мусобақаларида иштирок этиб келган Ўзбекистоннинг «Uzbek Tigers» жамоаси фаолиятини тўхтатмоқда\nОсиё кубоги. Ўзбекистон Японияга ютқазиб, гуруҳда иккинчи бўлди\nФутбол бўйича Осиё кубогининг 3-турида Ўзбекистон терма жамоаси Япония терма жамоасига қарши майдонга тушди. Гуруҳ ғолиблиги учун кечган учрашувда японларнинг қўли баланд келди.\nЎзбекистон муддатидан олдин плей-офф йўлланмасини нақд қилди\n4:0 ҳисобида эришилган ушбу ғалаба туфайли Ўзбекистон миллий терма жамоаси ўз ҳисобидаги очколари сонини 6 тага етказиб олди.\nЎсмирлар Олимпиадасида ўзбекистонлик дзюдочи олтин медални қўлга киритди, гимнастикада — бронза!\nАргентина пойтахти Буэнос-Айрес шаҳрида III ёзги Олимпия ўйинлари давом этмоқда. Мусобақанинг тўртинчи кунига келиб Ўзбекистон терма жамоаси спортчиси дастлабки олтин медални қўлга киритди.\nЎзбекистон терма жамоаси футболчиси 6 ойга дисквалификация қилинди\nЎзбекистон терма жамоаси ва Тошкентнинг «Пахтакор» клуби ярим ҳимоячиси Жалолиддин Машарипов ОФК томонидан 6 ой муддатга дисквалификация қилинди.\nЎзбекистон Кубогининг ярим финал барча иштирокчилари маълум бўлди\nФутбол бўйича Ўзбекистон кубогида “Қўқон-1912” ва “Пахтакор”дан кейин “Бунёдкор” ҳамда АГМК жамоалари ҳам ярим финалга йўлланма олди.\nЎзбекистон Кубогида ярим финалнинг икки иштирокчиси маълум бўлди\n18 сентябрь куни футбол бўйича Ўзбекистон Кубоги чорак финалидан ўрин олган иккита ўйин бўлиб ўтди.\nShowing 1-17 of 78 items.


Юлдузли хонадонда иккинчи фарзанд дунёга келди - Darakchi\nШОУ-БИЗНЕС 27.05.2018, 19:36\nОйбек ва Нигора кеча, 26 май куни иккинчи бор ота-оналик бахтига муяссар бўлдилар.\nУларнинг хонадонида яна бир ўғил фарзанд дунёга келди. Бу ҳақда Ойбек ва Нигора инстаграмдаги саҳифасида маълум қилганлар.\nЭслатиб ўтамиз, Ниҳол мукофоти совриндорлари Ойбек ва Нигора 2016 йилнинг 27 август куни биринчи ўғил фарзанд кўришди. Унинг исми Имронбек. Мазкур жуфтлик 2015 йилнинг 21 ноябрида оила қурган эдилар.\nБиз ҳам жамоамиз номидан ушбу юлдузли жуфтликни қувончли кун билан табриклаймиз, чақалоққа мустаҳкам соғлиқ ва узоқ умр тилаб қоламиз!


қўмитаси матбуот хизмати хабар берди. Унда томонлар 2030 йилги Осиё ўйинларини Ўзбекистоннинг Тошкент ҳамда Самарқанд шаҳарларида ўтказиш ... Осиё Олимпия Кенгашининг навбатдаги Ассамблеяларидан бирида Осиё ўйинлари-2030 мезбонлиги бўйича ўз тақдимотини ўтказишига келишиб ...\nтизимини яратиш керак. Афсуски, ҳозирга қадар юртимизда Олимпия ёки Осиё ўйинлари каби нуфузли спорт мусобақалари ўтказилмаган. Келгусида ёзги ... каби нуфузли спорт мусобақалари ўтказилмаган. Келгусида ёзги Осиё ўйинларидан бирига мезбонлик қилиш бўйича ҳаракатларни бошлашимиз ...\nШавкат Мирзиёевнинг тегишли фармони билан Индонезияда ўтган XVIII Осиё ўйинлари ғолиб ва совриндорларига пул мукофотлари белгиланди. Бу ҳақда ... Бу ҳақда Бош вазир ўринбосари Азиз Абдуҳакимов хабар берди. Осиё ўйинларида олтин медаль олган спортчилар 5000 доллар, кумуш соҳиблари ...\nбири бўлган Биродар Абдураимов Ўзбекистон олимпия терма жамоасининг Осиё ўйинларидаги муваффақиятсиз иштирокини кескин танқид қилди. Бу ҳақда ... Аммо бу қанақасига олимпия жамоаси бўлсин?! Ахир бу ўз номи билан Осиё ўйинлари-ку! Шу боис термамизни олимпия жамоаси демаслик керак. Биз ...\nЎзбекистоннинг барча Осиё ўйинларидаги натижалари битта инфографикада\nЖакарта ва Палембанг шаҳарларида XVIII Осиё ўйинлари ниҳоясига етди. Ўзбекистонлик спортчилар 21 та олтин, 24 та кумуш, 25 та бронза — жами 70 та медални қўлга киритиб, умумжамоа ҳисобида ... спортчилари қатор рекордларни янгилаш билан ҳам тарихда қолишди. Осиё ўйинлари 18-маротаба ўтказилган бўлса, ўзбекистонликлар унда 7-маротаба ...\nЎзбекистонда самбочимиздан яна бир олтин!\n1 сентябрь куни Индонезиянинг Жакарта ва Палембанг шаҳарларида XVIII Осиё ўйинларининг 14-кунги баҳслари ўтказилмоқда. Самбочимиз Камолиддин ... Ҳасанбековга қарши кураш тушди ва ғалаба қозонди! Бу биз учун ушбу Осиё ўйинларидаги 21-олтин медаль бўлди! Шунингдек, самбода Нилуфар Давлетова ...\nИсроил Мадримовда ҳам олтин! Ўзбекистон 5-ўринда\n1 сентябрь куни Осиё ўйинларининг 14-кунида бўлиб ўтган бокс бўйича финал ўйинлари якунига етди. Охирги финалда Исроил Мадримов -75 кг. вазн тоифасида қозоғистонлик ...\nЯна бир олтин медаль Бобоусмон Батуровга тегишли!\n1 сентябрь куни Осиё ўйинларининг 14-кунида бокс бўйича финал ўйинлари бўлиб ўтмоқда. Олтинчи финалда Бобоусмон Батуров -69 кг. вазн тоифасида қозоғистонлик ...\nИқболжон Холдоров бугунги 3-олтинни нақд қилди\n1 сентябрь куни Осиё ўйинларининг 14-кунида бокс бўйича финал ўйинлари бўлиб ўтмоқда. Бешинчи финалда Иқболжон Холдоров -64 кг. вазн тоифасида мўғулистонлик ...\nЎзбек Шунқори яна бир кумуш медални тақдим этди\n1 сентябрь куни Осиё ўйинларининг 14-кунида бокс бўйича финал ўйинлари бўлиб ўтмоқда. Тўртинчи финалда Шунқор Абдурасулов -60 кг. вазн тоифасида мўғулистонлик ...


Масхабга эргашган тугрими ёкифакат Куръон ва хадисгами?\n00:00 / 19.11.2010 | eski savollar | 2308\nАссалому алейкум хурматли устоз! Мен Козохстонлик узбек миллатидан булган мусулмон укангизман. Асли Туркистон шахриданман иш хизмати билан бошка шахарда 15кун ишлаб уз шахримда 15кун дам оламан, уй билан ишнинг ораси 1кунлик йул.Мени кизиктирятган бир неча саволларим бор эди. Мен Мен но урин савол куяётган булсам олдиндан узр. Шу бошка шахарда масжидда номоз укишга кирсам доим саволлар куйиб укиган номозинг тугримас, эр билан аелнинг номоз укишида фарк йук, кул кукракда, оёк очик, бошда дуппи шарт эмас, фотиха сурасидан кейин товуш чикариб ОМИН дейиш керак,дейдилар. сен сафардасан кистариб каср номозини уки, дейди, бошка номозни вакти кирмаса хам кушиб укиш холатлари яна бор, яна мен бологот ёшига тулганим билан хар турли сабабданми ёки билмасликми, номозни 27ёшга келиб бошладим, шунинг учун укимаган номозларимни хар номоздан кейин кушиб укийман, у хам но тугри тагдирга тан бериб бошлаган кунингдан бошлаб уки, олдингини укима унга жавоб бермайсан, оллох кечиради дейди, Ва яна бошка куп нарсалари Ханафий масхабига ухшамас жойлари куп, сен факат Куръон ва хадислар билан юр, масхаблар тугри эмас дейди. Хуллас казо хам, номозда туришим хам уларга ёкмайди шу кабиларни тушунтириб берсангиз. имонга келиб номоз укишни бошлаган пайтимда ургатувчилар купайиб кетяпти, буларнинг хаммаси сиз бир маколангизда айтган масхаби йукларга ухшайди, лекин айтганлари хаммаси Курондан ва хадисдан. шунинг учун хамма амалларни туришларни коидаларни тушунтириб ёзиб утсангиз. саволим куплигидан сизни чарчатаётган булсам олдиндан узр.\n- Улар бемазҳаблар. Уларнинг гапига кирманг. Улар билан тортишманг. Улар ҳаммага сизга қилган муомалаларини қиладилар. Сиз мазҳабни маҳкам ушлаб ибодатни ихлос билан қилаверинг. Сизнинг мазҳабга амал қилишингиз Фуръон ва ҳадисга улар айтганидан кўра яқиндир.\nСажда пайтида товонлар ҳолати\nНамозда кўрсатгич бармоқни кўтариш\nЖавобини билмса , фаросат билан жавоб нериш мумкинми?\nНамозни давом эттираманми?\nСамара шаҳридаги намоз\nНамозда уст бошини тўғирлаш\nНамоз ўқиётган маҳал олдимни мушук кесиб ўтади.\nАроқ ичилган хонада намоз ўқиш\nсаждадаги холат хақида


Volvo универсал турдаги фахрий русумни тақдим этди » Скачать музыку бесплатно новинки музыки 2016-2017\nVolvo универсал турдаги фахрий русумни тақдим этди\nКомментариев: 0 Просмотров: 274 Дата: 19-02-2016, 16:02 Стокгольмдаги махсус тадбир доирасида Volvo V90 универсал русумининг тақдимоти бўлиб ўтди. V70ни жаҳонга намойиш этиш маросими эса Женевадаги Халқаро автосалонда март ойида ўтказилиши кутилмоқда. Универсал асосида S90 ва XC90 русумлари каби SPA платформаси ётибди. V90 ўлчами 4936 х 2019 х 1475мм, ғилдираклар базаси 2941мм. Янги универсал юкхонаси 1526 литр ҳажмга эга (орқа ўриндиқлари тахланган ҳолда). Volvo V90 дизайни 2014 йилда кўрсатилган Concept Estate прототипи услубида яратилган. Радиатор панжараси, бамперлари, диодли фаралари ўзига хос. Айниқса орқа чироқлари камда-кам учрайдиган шаклдадир. Volvo V90 интерьери S90 седанига монанд ишланган. Беш турдаги мотор ўрнатилиши мўлжалланган: Т5 асос версиясига икки литрли, 254 от кучига эга двигатель; T6га 2 литрли, 320 от кучига эга мотор, тўла узатма. Дизель модификацияси D4 (2 литр, 190 от кучи) ва D5 (2 литр, 235 от кучи, тўла узатма) номи остида чиқарилади. Мазкур бўғиннинг энг олий тоифаси Volvo V90 бўлиб, ундаги гибрид двигатель 410 от кучини етказиб беради. Volvo V90га талай қўшимча қурилмалар ўрнатилган: автотезлик (круиз-контроль), йўл белгиларини “таниш” тизими, “ўлик зона”ларни назорат қилиш функцияси ва бошқалар. Келажакда ушбу бўғиннинг (линейка) русумлари сафига Cross Country йўлтанламас версияси қўшилади. - деб хабар бермоқда Carzone.uz нашри.


Сергей Лукьяненконинг “Кундузги назорат” романида Ёруғлик ва Зулмат ўртасидаги кураш ҳақида сўз бориб, воқеалар Самарқандда, Иблислар Тоғида бўлиб ўтади. Сеҳр-жоду ёрдамида Рустам полвон Зулмат тарафдорларини тошга айлантириб қўяди, бироқ уларнинг жони тириклигича қолиб кетади. Бу ер умуман уйдурма эмас ва сирлилиги бўйича китобда ёзилганидан қолишмайди.\nСамарқанд — қадимий ва сир-синоатларга бой шаҳар. Уч минг йил давомида бу ерларга Искандар Зулқайнар, Чингизхон ва Амир Темур каби буюкларнинг қадами етган. Шаҳардан 30 км жанубга, икки тоғ оралиғида Шайтон Жига, деган жой бўлиб, “Иблис дубулғаси” ёки “Иблис тоғи” маъноларини англатади.\nВодий бўйлаб сочилган йирик рангдор тоғ жинслари иблисларнинг ғаройиб шаклларини эслатади. Баъзилар уларда қадимий илоҳлар сиймосини ва, ҳатто ҳайвонларнинг чизгисини ҳам кўради, масалан, айиқ, йўлбарс, баҳайбат қурбақа, калтакесак, ёввойи қуш ва бошқалар. Ҳайкаллардан бири эса боши кесилган девқомат одамни эслатади. Аллақаерлардадир қоялар тўпланиб қолган, улар қалъага ўхшайди, чалкаш йўлаклар ва тошларда қотган ғаройиб саҳнадир. Баъзида уларга қараб, жанг вақти қотиб қолган аскарларни кўриш мумкин.\nБу жойлар файзсиз. Тошли сатҳ устида озгина чим кўринмаса,бирор-бир дарахт ўсмайди. Маҳаллий аҳоли бу ерларда қўй-қўзиларни ўтлатишади. Лекин улар Иблис Қояси ҳақида баралла “яхши жой эмас” дея гапиришади, гарчи бу ном қаердан пайдо бўлганлиги ҳақида билишмаса-да.\nАфсоналардан бирига кўра, будпарастлар бу ерга ўз ўлжаларини олиб келган эканлар. Бошқа ҳикоя — баходилар ўртасидаги кучли кураш туфайли, осмон ўпирилиб ерга қулаганлигини сўзлайди. Тоғлар қулаб, ажойиб синиқлар ҳосил бўлган... Эҳтимол, булар чиндан ҳам тошга айланган тирик мавжудодлардир? Балки кимдур қадимий кучларни уйғотиб, уларга жон берар?\nШундай бўлса-да, олимлар бундай қарашларга ишонишмайди. Уларнинг фикрича, “Ҳайкаллар” табиат ҳодисалар натижасида ҳосил бўлган — қуёш, ёмғир ва шамол.\n“Кундузги назорат” фильми суратга олингач, шаҳарнинг сирли синоатини топиш мақсадида, Самарқандга, ва албатта Иблислар Қалъасига ташриф буюрувчи сайёҳлар сони кўпайиб кетган. Лекин, улар ҳозирча бу ёдгорликни кўришга муяссар бўлмоқдалар. Афсун билан боғлиқ синоатлар ечими оддий инсоннинг қўлида эмас.


Qalampir.uz - Арашнинг "Истиқлол" санъат саройидаги концерти бекор қилинди\nАрашнинг "Истиқлол" санъат саройидаги концерти бекор қилинди\n15:15, 29.10.2017 Шоу-бизнес\nКонцерт номаълум сабабларга кўра, 31 октябрга қолдирилган эди. Энди эса буткул бекор қилинди.\nСўнгги йилларда хорижнинг кўплаб таниқли юлдузлари Ўзбекистонда концерт дастурларини тақдим этмоқда. Албатта, булар орасида омадлилари талайгина. Бироқ эълон қилинган концертлар бекор қилиниши билан боғлиқ ҳолатлар ҳам йўқ эмас.\nСизнинг ҳам қулоғингизга эронлик таниқли хонанда Арашнинг 13 октябрь куни “Истиқлол” санъат саройида концерт бераётгани ҳақидаги хабар чалингандир. Концерт номаълум сабабларга кўра, 31 октябрга қолдирилган эди.\nБугун, 29 октябрь куни концерт ташкилотчилари Арашнинг 31 октябрга қолдирилган концерти буткул бекор қилинганини маълум қилдилар.\n“Qalampir.uz”нинг суриштирувлари натижаси шуни кўрсатдики, концерт чипталари бозори чаққон бўлмаган. Бугунгача сотилган чипталардан тушган маблағ сарф-харажатларни қопламагани учун концерт бекор қилинган.\nАрашнинг концертига чипта сотиб олганларчи?.. Уларнинг пуллари қайтарилади, албатта. Чипта харид қилганлар 30 октябрдан 10 ноябрга қадар соат 09:00 дан 18:00 гача "Истиқлол" санъат саройи кассаларига мурожаат қилишлари мумкин.\nМурожаат учун телефонлар: +99894 6996446, +99899 8517204, +99891 1372847\nТеглар:"Истиқлол" санъат саройи\nЎз тўйида меҳмонларни пичоқламоқчи бўлган эр-хотин қўлга олинди


Алламжонов: Ўзбекистонда Facebook ва YouTube'ни блоклаганлар бугун қамоқда ўтирибди\nЎзбекистонда Facebook ва YouTube веб-ресурсларни блок қилишга буйруқ берган одамлар бугунги кунда қамоқхонада ўтирибди. Бу ҳақда Ахборот ва оммавий коммуникациялар агентлиги раҳбари Комил Алламжонов Alter Ego лойиҳаси доирасида видеоблогер Кирилл Альтманга берган интервьюси пайтида маълум қилди.\n“Уларнинг фикрича жуда кўп негатив пайдо бўлган. Улар Фэйсбук ва Ютубни ёпиш орқали негатив ахборот оқимини озайтириш мумкин, деган қарорга келишган. Бу масалада жуда жиддий мунозара бўлган. Мен негативга қарши контраргумент ва контрфактлар билан курашиш керак деб айтганман”, деди Алламжанов ўз интервьюсида.\nЎзбекистонда 19 февралдан бошлаб YouTube ва ВКонтакте ижтимоий тармоғи тўсиқларсиз ишлай бошлагани хабар қилинган эди.\nБу уч оммабоп тармоққа кириш Ўзбекистонда 2018 йилнинг сентябрь ойидан бери номаълум сабабларга кўра тўсиб қўйилганди. Шунинг учун ўзбекистонликлар VPN орқали бу тармоқлардан фойдаланишган.\nБундай вазият нега юзага келгани тўғрисида расмий маълумот берилмаган, бироқ расмийлар бу ҳолатни телекоммуникация ускуналарининг янгиланаётгани ва криптографик калитларнинг ўзгартирилаётгани билан изоҳлашга ҳаракат қилганлар.


ahlisunnat.com-Суралар ва дуолар-Муҳим танбеҳ\nҚуръони каримни арабчасидан ўқий олмайдиганларга ёдлашга осон бўлиши учун сура ва дуолар кирилл ҳарфлари билан ёзилган. Бироқ сура ва дуоларни лотин, кирилл ҳарфларида тўғри ёза олиш учун ҳар қанча ҳаракат қилсак ҳам бўлмади. Лотин ёки кирилл ҳарфларига қанақа ишорат қўйишдан қатъий назар, сура ва дуоларни ўзи бўйича тўғри ўқиш ҳеч ҳам мумкин эмас. Буларни Қуръони каримдаги ҳарфлардай ўқий олиш учун, биладиган одамнинг ўқитиши ва қайта-қайта такрорлатиб тилни кўниктириш, ўргатиш керак. Намоз сураларининг маъноси бузиладиган даражада хато ўқиш, намозни бузади. Шу сабабдан сура ва дуоларни тўғри ёдлашга аҳамият бериш лозим. Албатта тажвидни биладиган кишига текширтириб, хатоларини тузатиш керак.\nТўғри ўқилмаса Қуръони каримнинг маъноси ўзгариб, куфрга сабаб бўладиган маънолар чиқадиган калималар жуда кўп. Масалан “халақ” сўзи “Х” ҳарфи билан ўқилганда “яратувчи”, “Ҳ” ҳарфи билан ўқилганда эса “сартарош” деган маънога келади. Бундай хато билан ўқилган вақт, масалан, Ёсин сураси 81-оятидаги “Унинг яратганлари жуда кўп. У ҳамма нарсани билади” маъносидаги калима “У сартарош, у ҳамма нарсани билади” деган маънога ўзгариб кетади.\nАрабча ҳарфларнинг бир қанчаси кирил ҳарфларида йўқ. Арабчада уч турли “С”, уч турли “З” ҳарфлари бор. Бири қалин “Зы”, иккинчиси юмшоқ “За”, учинчиси (палтак) “Зал”. Буларнинг уччови ҳам уч хил ўқилади. Руку тасбеҳида “Зы” ҳарфи билан “азым” деб қалин ўқилади. Бу “Раббим улуғ” деган маънони билдиради. Агар “За” ҳарфи билан ўқилса, яъни “азим” деб ўқилса “Раббим менинг душманим” деган маъно келиб чиқади. Қуръони каримни кирилл ҳарфлари билан ўрганиб, ўқиган киши бу уч хил ҳарфларни ажрата олмагани учун намози саҳиҳ бўлмайди.\nШунинг учун ҳар бир мусулмон, албатта намоз ўқий оладиган даражада сураларни, дуоларни тўғри ўқишни биладиган кишидан ўрганиши керак. Қуръони каримни ҳам арабчада ўқиш керак. Арабчасидан ўқилмаса, савоб оламан деб, гуноҳга, ҳатто куфрга тушиб қолиши мумкин.


Ковидга қарши энг кучли вакцина: Оламшумул янгилик ортида турк олимлари туришибди « Ўзбекистон Халқ Ҳаракати\n13 November 2020 - 7:20\nКовидга қарши энг кучли вакцина: Оламшумул янгилик ортида турк олимлари туришибди – глобал пойгада биринчи бўлиб асли туркиялик эр-хотин ютиб чиқишди. Уларнинг бу ютуғи инсоният тарихидаги энг буюк кунга қиёс берилди.\nГерманиялик асли турк эр-хотин коронавирусга қарши вакцина топиш бўйича пойгада илғор бўлиб чиқди. Бу мисли кўрилмаган муваффақият бўлиши мумкин.\n55 ёшли, асли турк Угур Саҳин биотехнологиялар бўйича немис фирмаси “BioNTech” бош ижрочи директори. У бу фирмани хотини, 55 ёшли Ўзлем Турежи ва ўзининг собиқ ўқитувчиси, саратон бўйича эксперт профессор Кристоф Ҳубер билан ҳамкорликда очган.\nБу вакцинанинг устунлиги нимада?\n“BioNTech” ва унинг АҚШдаги ҳамкори “Pfizer” уларнинг вакцинаси учинчи босқич синовлари натижасига кўра, 90 фоиз одамни Ковид-19 юқишидан ҳимоя қилишини эълон қилди.\nБу вакцина дунё бўйлаб охирги синовлардан ўтаётган 11 вакцина орасида бўлиб, қолган вакциналар рақиб фармацевтика фирмалари ва лабораторияларникидир.\nДунё ҳеч қачон бу қадар тез вакцина топишга ҳаракат қилмаган эди. Одатда тадқиқотлар ва синовлар 7 8 йил олган. “BioNTech”нинг Ковид жамоасига “Ёруғлик тезлиги лойиҳаси” номи берилган.\nПрофессор Саҳин ва доктор Турежи иммунотерапия мутахассисидир. Улар аввал саратон беморлари билан шуғулланарди. Улар хабарчи РНК молекулаларини саратон ҳужайраларига қарши иммунитетни оёққа тургазадиган оқсиллар ишлаб чиқариш учун қўллаб кўрганлар.\nХабарчи РНКнинг генетик кодни ҳужайрага узатиш салоҳиятидан коронавирусга қарши курашда фойдаланиш мумкин, деб ўйлаган профессор Саҳин. Ғоя шундайки, иммун тизимини вирус протеинлари ёрдамида алдаш мумкин, шу билан антитаначалар ҳақиқий вирусга қарши ҳужум қила олади.\nУҳандаги эпидемия асосида коронавируснинг юқувчанлиги ҳақида январь ойида хабарлар тарқалганда, “BioNTech”нинг ишлари яхши кетаётган, 2018 йилдан бери “Pfizer” билан ҳамкорликда хабарчи РНК асосида грипп вакцинасини ривожлантириш устида ишлаётганди.\n“BioNTech” душанба куни вакцинанинг самарадорлик даражаси иккинчи доза қабул қилингандан иккинчи ҳафтасида 90 фоиз бўлганини эълон қилди. Вакцинанинг биринчи дозаси олингандан 28 кун ўтиб, ҳимоя пайдо бўлади. Синовда иштирок этган 43,538 кўнгиллидан 94 тасида Ковид-19 қайд этилган.\nБу икки ҳамкор ким?\nПрофессор Саҳин ва доктор Турежи 2008 йили Германиянинг Майнц шаҳрида “BioNTech”га асос солган.\nИккиси ҳам турк мухожирларининг болалари. Угур Саҳин онаси билан Германияга – отаси олдига келганида тўрт ёшда бўлган. Отаси Кёльндаги Форд заводида ишларди.\nУгур Саҳин тиббиёт бўйича Кёльн университетида ўқиди. У, ўзининг айтишича, оқшомгача лабораторияда ишларди, сўнг велосипедда уйига жўнарди. У ҳозир ҳам ишига велосипедда боради.\n“У камтарлиги ва инсонийлигини сақлаб қолган”, дейди MIG AG венчур капитал фирмасидан Матиас Кромайер. Бу фирма бошидан “BioNTech”га сармоя киритган.\nПандемия бошланмасдан илгари “BioNTech” иммун тизими ёрдамида саратонни даволаш устида тадқиқот олиб борар эди. Аммо унинг бу борадаги бирорта ҳам дориси расман маъқулланадиган даражага етиб келмаган.\nЎзлем Турежи отасининг таъсирида улғайган. Отаси ҳам доктор бўлиб, уйда беморларни даволарди. “Мен ёш қизчалигимдан бери бошқа бир касбни ўйлаб ҳам кўрмаганман”, дейди у.\nҲозир уларнинг “Nasdaq”да рўйхатга олинган фирмаси нархи кўтарилиб, $21 миллиард долларга етди. Бир йил аввал 4.6 миллиард доллар эди.\nБош ижрочи директор профессор Саҳин унинг 18 фоиз улушига эгалик қилади. У ҳозир энг бадавлат германияликлардан бири. Унинг хотини фирманинг Бош Тиббиёт Директоридир.\nУлар профессор Саҳин Майнцнинг Тиббий марказ университетида ишлаб юрганда 2002 йили турмуш қурганлар. Профессор Саҳин ҳатто тўй куни ҳам лабораторияда ишлаган экан. У ҳозир ҳам университетда дарс беради.\nУлар саратоннинг иммунотерапия дориларини ривожлантириш учун 2001 йили “Ganymed Pharmaceuticals”ни ташкил қилиб, биотехнология ишбилармонига айланишган эди. Уни 2016 йили 422 миллион еврога сотдилар.\n“Deutsche Welle” хабарига кўра, BioNTech 60дан ортиқ мамлакатдан келган 1300 одамни иш билан таъминлаган. Уларнинг ярмидан кўпи аёллардир.\nЯнварь ойида коронавирус ҳақида “Lancet”да ўқиб қолган профессор Саҳин унинг қанчалик тез тарқалишини дарҳол тушунди. Керакли маълумотларни ўргангач, 400 ходимни вакцинани яратиш учун сафарбар қилди.\n“Менинг бундаги ҳиссам мени қизиқтирмайди. Биз “Amgen” ёки “Genentech” каби биотехнология гигантларига ўхшаш фирма бунёд қилишни истагандик. Биз узоққа борадиган қиймат яратишни истаймиз. Мана шу мени қизиқтиради”, дейди у немис янгиликлар сайти “Wirtschaftswoche”га.


ЁШЛАР КЕЛАЖАК БУНЁДКОРИ — Марғилон ҳақиқати\nЎзбекистон Ёшлар Иттифоқи томонидан ташкил этилган “Ёшлар поезди” акцияси доирасидаги тарғибот-ташвиқот гуруҳи вилоятимизда меҳмон бўлиб турибди. “Фидойинг бўлгаймиз сени Ўзбекистон” деган ғояни бирлаштирган ижодий гуруҳ аъзолари кеча тадбиркорлар ва ҳунармандлар шаҳри Марғилонга ташриф буюришди. Тарғибот гуруҳи сафида Республикамизнинг кўзга кўринган санъаткорлари, олимлари, шоирлари, ижодкорлари, тадқиқотчилар ва бошқа соҳа вакиллари бор.\nУлар орасида таниқли ижодкор Ўзбекистонда хизмат кўрсатган журналист Темур Убайдулло, Ўзбекистон Миллий театри актрисаси Вазира Юнусова, Сатира театри актёри Мурод Низомов, Ўзбекистон Давлат университети ўқитувчиси Зиёвуддин Жўраев, ёш тадбиркорлар фаолиятининг кординатори Маҳмуд Нурматов, психолог Элгиза Юсупов, “Ниҳол” давлат мукофоти совриндори Умар Шамсиевлар борлигини алоҳида таъкидлаб ўтиш лозим.\nТарғибот гуруҳи аъзолари халқимизнинг улуғ шоираси Увайсий таваллуд топган маскан – унинг уй музейида бўлиб бу ерда тўпланган марғилонлик ёш ижодкорлар, мусаввирлар, шоиралар, бўлажак санъаткорлар билан давра суҳбати ўтказишди. Ёшлар томонидан берилган саволларга Темур Убайдулло, Вазира Юнусова, Элгиза Юсупова ва бошқалар ҳар томонлама жавоб қайтаришди. Жаҳон отин Увайсий номидаги тўгарак раҳбари, шоир Исмоил Маҳмуд уй музейнинг барпо этилиш тарихи, бу ерда мангу қўним топган Увайсий ва унинг авлодлари, шу ерда фаолият кўрсатаётган ижодий тўгарак ҳақида тўп-\nланганларга ҳикоя қилиб берди. Тўгарак аъзолари ўзларининг Ватан, мустақиллик, ёшлик ҳақидаги шеърларини ўқиб беришди.\nТарғибот гуруҳи аъзолари томонидан тадбирда иштирок этган ёш ижодкорлар, шоираларга Ўзбекистон Ёшлар Иттифоқининг совғалари тақдим этилди. “Саховат” маҳалла фуқаролар йиғинига эса 150 нусхадаги китоблар жамламаси тақдим қилинди.\nШунингдек, акция иштирокчилари “Ёдгорлик” корхонасида бўлишиб у ерда халқимизнинг қадимий ҳунармандчилик анъаналари муносиб равишда давом эттирилаётганлигининг гувоҳи бўлдилар. “Ёшлик” хиёбонида эса тадбир иштирокчилари ва шаҳарлик санъаткорлар билан ҳамкорликда галаконцерт шоуси бўлиб ўтди.